text:
Башҡортостан Башлығы Урал аръяғында ауыл хужалығы техникаһының сәсеү кампанияһына әҙерлеген тикшерҙеФото: Башҡортостан Башлығының матбуғат хеҙмәте
Башҡортостан Башлығы Урал аръяғында ауыл хужалығы техникаһының сәсеү кампанияһына әҙерлеген тикшерҙе
Башҡортостан Башлығы Урал аръяғында ауыл хужалығы техникаһының сәсеү кампанияһына әҙерлеген тикшерҙеФото: Башҡортостан Башлығының матбуғат хеҙмәте
ӨФӨ, 2016 йыл, 4 апрель. /«Башинформ» мәғлүмәт агентлығы, Александр Смирнов/.
Башҡортостан Башлығы Рөстәм Хәмитов Хәйбулла районына эш сәфәре барышында «Урал аръяғы Агро» дәүләт унитар ауыл хужалығы предприятиеһы урындағы филиалы техникаһының сәсеү кампанияһына әҙерлеген тикшерҙе.
Филиал директоры Илшат Бохарбаев баҫыу эштәрен башҡарыу һәм ерҙе эшкәртеү буйынса ауыл хужалығы хеҙмәттәрен күрһәтеү өсөн 35 иген йыйыу һәм ике мал аҙығы йыйыу комбайндары, ике үҙйөрөшлө сапҡыс, 24 трактор һәм ете йөк автомобиле булыуы тураһында һөйләне.
Былтыр аграрийҙар 5 661 тонна, шул иҫәптән 3 418 тонна бойҙай, 1 479 тонна арпа, 745 тонна һоло, 20 тонна көнбағыш, 20 тонна шипкән һәм 72 тонна күп йыллыҡ үләндәр йыйып алған.
– Уҙған йыл райондың ауыл хужалығы өсөн һәйбәт булды. Ҡоро, бик ҡатмарлы йыл өсөн гектарынан 10 центнер уңыш алыу насар түгел, – тине Рөстәм Хәмитов. – Көтмәгәндә яуған ҡар запас дым туплауға ярҙам итер һәм быйыл да уңыш һәйбәт булыр тип ышанғы килә.
Илшат Бохарбаев һүҙҙәренсә, бөгөн филиалда 108 кеше эшләй, уртаса эш хаҡы 12 мең һум тәшкил итә.
– Аңлайым, шәхси ярҙамсы хужалыҡтар, башҡа килемдәр бар, кешеләр үҙҙәренә, балаларын уҡытырға, автомобиль һатып алырға аҡса эшләргә тырыша. Был килемдәр уртаса хеҙмәт хаҡына инмәй, – тип билдәләне республика Башлығы. – Әммә әлеге һан – кисәге көн түгел, әллә ҡасанғы. Беҙ бындай кимәлдә эшләй алмайбыҙ.
Төбәк етәксеһе йәштәрҙе ауылға йәлеп итеүҙең мөһимлеген билдәләне.
– Йәштәр кәрәк, әлбиттә. Был осраҡта юғары эш хаҡы, яҡшы хеҙмәт шарттары булдырыу зарур. Бөгөн беҙ машина-технология станцияһының филиалын ҡараныҡ: техника һәйбәт кеүек, ләкин уның ниндәй шарттарҙа һаҡланыуы бөтөнләй икенсе мәсьәлә. Унда барыһы ла насар, – тине Рөстәм Хәмитов. – Аңлашыла, базаны яңыраҡ ҡына кире ҡайтарҙыҡ, әле унда ремонт эшләргә кәрәк. Әммә йәштәр бындай шарттарҙа эшләмәйәсәк: тубыҡтан батҡаҡ, ҡыйыҡтан һыу аға, аяҡ аҫты еүеш. Йәш егеттәрҙе әлеге шарттарға йәлеп итеп булмай. Был көн кеүек асыҡ.


c: text/html

text:
Алдағы көндәрҙә Башҡортостанда һалҡын буласаҡ, ҡар ҡатыш ямғыр яуасаҡ Фото: Олег Яровиков
Алдағы көндәрҙә Башҡортостанда һалҡын буласаҡ, ҡар ҡатыш ямғыр яуасаҡ
Алдағы көндәрҙә Башҡортостанда һалҡын буласаҡ, ҡар ҡатыш ямғыр яуасаҡ Фото: Олег Яровиков
ӨФӨ, 2015 йыл, 23 апрель. /«Башинформ» мәғлүмәт агентлығы, Гөлфиә Акулова/.
24 апрелдән 26-на тиклем Башҡортостанда һауа торошоноң тотороҡһоҙ булыуы көтөлә. «Башинформ» агентлығына республиканың гидрометеорология һәм тирә-яҡ мөхит мониторингы идаралығынан хәбәр итеүҙәренсә, ошо көндәрҙә уртаса һауа температураһы норманан түбән буласаҡ, ваҡыты менән, төнөн иһә ҡар ҡатыш ямғыр яуасаҡ. Һауа температураһы төндә — нуль, плюс 5, аяҙайтҡанда минус 5-кә тиклем, көндөҙ 7-12 градус йылы.
Йома, 24 апрелдә, айырым райондарҙа көслө ямғыр яуасаҡ. Төндә төбәктең төньяғында ҡар ҡатыш ямғыр, көслө ел иҫеүе көтөлә. Һауа температураһы төндә минус 2, плюс 3, көндөҙ 6-11 градус йылы буласаҡ.
Башҡортостан синоптиктары күҙаллауынса, алдағы ял көндәрендә лә яуым-төшөм көтөлә. 25, 26 апрелдә ваҡыты менән ямғыр яуасаҡ, ел көнбайыштан, талғын, төндә 0, плюс 5, көндөҙ 6-11 градус йылы.

robotstxt: allowed

filter: keep


text:
Фото:
Алексей Щербацкий: Эшҡыуарҙар артабан да республика файҙаһына эшләргә әҙер
Фото:
— Республика Президентының “Башҡортостанды артабан модернизациялау: ХХI быуатта именлеккә һәм сәскә атыуға илтеүсе юл” Мөрәжәғәтнамәһе бөтә төбәк халҡы һәм тәғәйен беҙҙең, эшҡыуарҙар, өсөн стратегик, концептуаль документ булып тора. Президент, республикала эшҡыуарлыҡ киң үҫеш алыуын билдәләп, беҙҙең хеҙмәтебеҙгә тейешле баһа бирҙе. Бөгөн бәләкәй һәм урта бизнес тулайым төбәк продуктының бишенсе өлөшөн тәшкил итә. Был Рәсәйҙә иң яҡшы һөҙөмтәләрҙең береһе, — тине Эшҡыуарлыҡ ойошмалары ассоциацияһы Советы рәйесе, БР Дәүләт Йыйылышы-Ҡоролтай депутаты Алексей Щербацкий. — Бер үк ваҡытта беҙ алға йүнәлеш алдыҡ, был булған эш урындарын һаҡлап һәм яңы эш урындары булдырып, халыҡты мөмкин тиклем күберәк эш менән тәьмин итеү, эшҡыуарҙарҙың башланғыстарын яҡлау менән бәйләнгән.
Алексей Щербацкий фекеренсә, эшҡыуарҙар менән муниципаль берәмек хакимиәттәре араһында хеҙмәттәшлекте нығытмайынса муниципалитеттарҙа иҡтисадты үҫтереүгә өлгәшеп булмаясаҡ. Мәҫәлән, БР Эшҡыуарлыҡ ойошмалары ассоциацияһы “Эшҡыуарлыҡ эшмәкәрлеген алып барыу процесында урындағы үҙидара органдарының бәләкәй һәм урта бизнес субъекттары менән үҙ-ара хеҙмәттәшлеге” темаһы буйынса дискуссия үткәреү инициаторы булды.
— Беҙ, иҡтисадты үҫтереүгә үҙ өлөшөбөҙҙө индереп, социаль өлкәлә ыңғай үҙгәртеп ҡороуҙарға булышлыҡ итеп, артабан да республика файҙаһына эшләргә әҙербеҙ, — ти Алексей Щербацкий. – Президентыбыҙҙың беҙҙе яҡлауын тойоп, был теләк тағы ла нығый ғына.


text:
Фото:
Рөстәм Хәмитов һәм Валерий Тишков милләт-ара мөнәсәбәттәр һәм этномәҙәни сәйәсәт мәсьәләләрен тикшерҙе
Фото:
Башҡортостан Президенты Рөстәм Хәмитов менән Рәсәй фәндәр академияһының Этнология һәм антропология институты директоры академик Валерий Тишковтың осрашыуында милләт-ара мөнәсәбәттәр һәм этномәҙәни сәйәсәт мәсьәләләре тикшерелде.
— Башҡортостандағы дини хәлдәр, этнос-ара татыулыҡты нығытыу хаҡында һүҙ барҙы, — тип осрашыу һөҙөмтәләренә аңлатма бирҙе Валерий Тишков. – Йәнә беҙ Мәскәү менән Башҡортостан ғалимдарының йәштәр субкультураһы һәм республикала тел сәйәсәте кеүек проблемалар буйынса берлектәге проекттарын башлау мөмкинлеге хаҡында ла һөйләштек.
Валерий Тишков билдәләүенсә, уның фекеренсә, Башҡортостан өсөн рус халҡының республиканан ситкә ағылыуы кеүек проблема ла көнүҙәк. Был хәл илебеҙҙәге һәр республикала ла тиерлек күҙәтелә.
—Башҡортостанда был мәсьәлә Төньяҡ Кавказ республикаларындағы кеүек киҫкен түгел, әлбиттә, — тине Валерий Тишков. – Рустарҙың башҡа төбәктәргә күсеү кимәле юғары түгел. Әммә был тенденцияны барыбер туҡтатырға кәрәк, сөнки рус халҡы ил күләмендә бик мөһим туплаусы ролен уйнай. Ул теге йәки был милләткә үҙенең компактлы йәшәү урынында тышҡы донъянан айырымланырға ирек бирмәй.
Валерий Тишков фекеренсә, бөтә Рәсәй халҡы, бар төбәктәр уртаҡ мөһим эштә – берҙәм Рәсәй милләтен формалаштырыуҙа ҡатнашырға тейеш. Әйткәндәй, ағымдағы йылдың февралендә Өфөлә үткән Рәсәй Дәүләт Советы Президиумы ултырышында ил Президенты Дмитрий Медведев та ошо бурысты ҡуйғайны.
—Айырмаларға ҡарағанда, илебеҙ халҡы араһында уртаҡлыҡтар күп,— тип иҫәпләй Валерий Тишков. — Рәсәй халыҡтарының этник яҡтан төрлө булыуына ҡарамаҫтан, рәсәйлеләр – бер халыҡ. Беҙҙә бер иҡтисад, милли ҡыҙыҡһыныуҙар һәм проблемаларыбыҙ ҙа берәү, милли проекттарыбыҙ уртаҡ, бер милли йыйылма командабыҙ бар. Шуға күрә Рәсәй халҡына полиэтник милләт булараҡ ҡарарға кәрәк. Был уның милли төрлөлөгөн инҡар итмәй. Рәсәйлеләр – этностан юғарыраҡ үҙаң формаһы. Беҙҙең ил кешеһе мотлаҡ рус булырға тейеш түгел. Шиғырҙа әйтелеүенсә, рус түгел мин, ләкин россиянмын. Бындай берҙәм полиэтник милләт беҙҙең илдә Совет заманында уҡ формалашҡан, һәм беҙгә ошоға әйләнеп ҡайтырға кәрәк.


text:
Иң яҡшы Рәсәй экспортерҙарының биштән бер өлөшө - Башҡортостан предприятиелары
Мәскәүҙә «Рәсәйҙең 2009 йылдағы иң яҡшы экспортеры» конкурсы еңеүселәрен наградлау тантанаһы үтте.
Наградаларҙы Рәсәй Сәнәғәт һәм сауҙа министры урынбаҫары Андрей Дементьев һәм Рәсәй Сәнәғәт һәм сауҙа министрлығы департаменттары етәкселәре тапшырҙы.
Конкурс сәнәғәттең 16 төп тармағы буйынса «Рәсәйҙең иң яҡшы тармаҡ экспортеры», «Рәсәйҙең БДБ илдәренә иң яҡшы тармаҡ экспортеры» һәм «Тармаҡтың иң ыңғай үҫешеүсе экспортеры» номинацияларында үткәрелде.
— Еңеүсе предприятиелар үҙҙәренең позицияһын донъя баҙарында яҡшырта ала ине, һәм, көрсөккә ҡарамаҫтан, улар быны эшләне, — тине тантанала Рәсәй Сәнәғәт һәм сауҙа министрлығының Тышҡы иҡтисади мөнәсәбәттәр департаменты директоры вазифаһын башҡарыусы Сергей Шилов.
Алдараҡ «Башинформ» конкурс йомғаҡтары буйынса Башҡортостандың байтаҡ предприятиеларының иң яҡшы Рәсәй экспортерҙары исемлегенә инеүе хаҡында хәбәр иткәйне инде. Был «Салауатнефтеоргсинтез», «Стәрлетамаҡ нефтехимия заводы» асыҡ акционерҙар йәмғиәттәре, «Башкортостан Республикаһының Нефть-химия эшкәртеү институты» дәүләт унитар предприятиеһы», «Белорет металлургия комбинаты» асыҡ акционерҙар йәмғиәте, Уралтехнострой корпорацияһы» яуаплылығы сикләнгән йәмғиәте, «Гидравлика» Өфө агрегат предприятиеһы» федераль дәүләт унитар предприятиеһы, «Нефтекама автозаводы», «Витязь» машиналар эшләү компанияһы», «Күмертау авиация производство предприятиеһы» һәм «Өфө моторҙар эшләү производство берекмәһе» асыҡ акционерҙар йәмғиәттәре.
Дөйөм алғанда, комиссия Рәсәйҙең 51 предприятиеһын һайлап алған.


text:
Ҡариҙел йылғаһы аръяғы япон инвесторҙарының иғтибарын йәлеп итә
Башҡортостан Хөкүмәте Премьер-министры Раил Сарбаев Рәсәй һәм Көнсығыш Европа менән сауҙа буйынса Япония ассоциацияһының Иҡтисад институты (РОТОБО) етәксеһе Хироси Такахаси менән осрашты. Рәсми осрашыу барышында баш ҡаланың Ҡариҙел йылғаһы аръяғын үҫтереүгә инвестициялар йәлеп итеү мөмкинлектәре ҡаралды.
Билдәле булыуынса, республика баш ҡалаһын үҫтереү өсөн мөһим проект етди финанс һалыуҙары талап итә – автотоннель һәм эстакада күпере төҙөү Ҡариҙел йылғаһы аръяғы биләмәһен үҙләштереүҙең мотлаҡ шарты булып тора.
Уҙған аҙнала проект документацияһы менән танышҡан һәм төҙөлөш урынын барып ҡараған япон эксперттары тоннель төҙөү өсөн оҙайлы ваҡытлы “арзан” кредиттар йәлеп итергә мөмкин тип иҫәпләй, ә эстакада күпере төҙөү һәм Ҡариҙел аръяғын комплекслы үҙләштереү, уларҙың фекеренсә, шәхси инвесторҙарҙы йәлеп итәсәк.
Шулай уҡ иҡтисадтың башҡа өлкәләрендә лә үҙ-ара файҙалы хеҙмәттәшлекте үҫтереү мөмкинлектәре тикшерелде. Хироси Такахаси Раил Сарбаевты быйыл ноябрҙә Токиола үтәсәк Рәсәй-Япония инвестиция форумында ҡатнашырға саҡырҙы. РОТОБО башланғысында үтәсәк форумда ҡатнашыу, Такахаси әфәнде әйтеүенсә, республика проекттарын Япония баҙарында күрһәтеү һәм сит ил инвесторҙары йәлеп итеү мөмкинлеге бирәсәк.


text:
Фото:
Башҡортостанда 2020 йылға тиклемге иҡтисади үҫеш стратегияһына төҙәтмәләр индереләсәк
Фото:
Башҡортостанда төбәктең 2020 йылға тиклемге иҡтисади үҫеш стратегияһына төҙәтмәләр индереләсәк. Был мәсьәлә буйынса тәҡдимдәр 29 июлдә республика Президенты Рөстәм Хәмитов үткәргән кәңәшмәлә индерелде.
Стратегияның төп положениелары 2006 йылда уҡ әҙерләнгән булған. Ләкин ул ваҡыттан алып күп нәмә үҙгәрҙе, һәм был документтағы барлыҡ бурыстар ҙа үтәлмәгән. Был билдәле төҙәтмәләр индереүҙе талап итә. Әйткәндәй, хәҙер «2020» стратегияһына федераль кимәлдә лә бер нисә төҙәтмә индерелә.
Әлеге ваҡытта Башҡортостан иҡтисадының төп етешһеҙлектәренең береһе итеп Рөстәм Хәмитов тышҡы иҡтисади конъюнктураға ныҡ бәйле булыуҙы атап әйтте. Ул беҙҙә Рәсәйҙең уртаса төбәгендәгенә ҡарағанда күпкә юғарыраҡ.
— Республика тулайым төбәк продуктында экспорт өлөшө 40 процент самаһы тәшкил итә, — тине Башҡортостан Президенты. – Рәсәй буйынса был күрһәткес 30 процент тирәһе. Иҡтисади ҡеүәттебеҙҙе тәьмин итеү буйынса етди эш кәрәклеге аңлашыла.
Республиканың икенсе проблемаһы – ер ресурстарын файҙаланыуҙың түбән һөҙөмтәлелеге. Айырыуса төбәк Рәсәйҙең башҡа төбәктәренән ер һалымын йыйыу буйынса артта ҡала. Ул Башҡортостанда биләмәнең бер квадрат метрына яҡынса туғыҙ мең һум тәшкил итә. Ә эргә-тирә күршеләрҙең был күрһәткесе 23 мең һумдан алып 65 мең һумға тиклемге кимәлдә.
Рөстәм Хәмитов республиканың эре предприятие хужаларының төбәктән ситтә булыуына ла иғтибарын йүнәлтте. Был уларҙы төбәктең иҡтисади программаларына индереүҙә ҡыйынлыҡтар тыуҙыра. Ләкин, быға ҡарамаҫтан, быны эшләү зарур. Был сәнәғәт гиганттары эргәһендә бәләкәй инновацион предприятиелар булдырылыуы ла шулай уҡ кәрәк. Әлеге бурыс республика етәкселеге тарафынан бер нисә ай элек үк ҡуйылғайны, ләкин был йүнәлештәге эштең алға китеүе әҙ кимәлдә.
Төбәк уңышлы үҫешһен өсөн, Рөстәм Хәмитов фекеренсә, бөгөн республикала өҫтөнлөк иткән административ ресурстан арынырға кәрәк. Ул, ҡыҙғанысҡа ҡаршы, Башҡортостанда элеккесә иҡтисадты модернизациялауҙың төп йүнәлеш биреүсе көсө булып тора. Ә был әҙ һөҙөмтәле алым. Өҫтән баҫым яһау түгел, административ түгел, иҡтисад рычагтарының эшләүе зарур.
— Нәҡ ошо төп проблемаларҙы һәм уларҙан сығыу юлдарын иҫәптә тотоп, республиканың 2020 йылға тиклемге иҡтисади үҫеш стратегияһына төҙәтмәләр индерелергә тейеш, — тип иҫәпләй Рөстәм Хәмитов.
Былтыр Мәскәү архитектура институты профессоры, РФ Йәмәғәт палатаһы ағзаһы, Төбәк үҫеше буйынса комиссия рәйесе Вячеслав Глазычев етәкселегендәге эксперттар төркөмө Башҡортостанда булды. Улар республиканың ағымдағы социаль-иҡтисади хәлен баһаланы, дәүләт идараһы өлкәһендәге проблемаларҙы асыҡланы һәм артабанғы үҫеш перспективаларын билдәләне. Республиканың үҫеш стратегияһына төҙәтмәләр индергән саҡта эксперттар тәҡдимдәре лә шулай уҡ иҫәпкә алынасаҡ.


text:
Фото:
Мортаза Рәхимов Рөстәм Миңлехановты Татарстан Президенты вазифаһына һайланыуы менән ҡотланы
Фото:
Башҡортостан Республикаһы Президенты Мортаза Рәхимов Рөстәм Миңлехановҡа Татарстан Республикаһы Президенты вазифаһына һайланыуы менән ҡотлап телеграмма ебәрҙе. Телеграммала шулай тиелә:
"Хөрмәтле Рөстәм Нурғәли улы!
Һеҙҙе юғары вазифаға – Татарстан Республикаһы Президенты булып һайланыуығыҙ менән ихлас ҡотлайым!
Дәүләт Советы депутаттарының Һеҙҙе бер тауыштан хуплауы – республика халҡының, алынған курстың күсәгилешлегенә, социаль-иҡтисади прогресты дауам итеүгә, кешеләрҙең тормош кимәлен яҡшыртыуға өмөттәрен Һеҙҙең менән бәйләп, ышаныс күрһәтеүе ул.
Беҙ Һеҙҙе бик яҡшы дәүләт эшмәкәре, производство һәм идара итеү өлкәһендә бай тәжрибәгә эйә булған сәйәсмән булараҡ беләбеҙ. Яңы вазифала Һеҙ Татарстандың артабанғы үҫешенә, беҙҙең туғандаш республикаларҙың күп яҡлы хеҙмәттәшлеген киңәйтеүгә тос өлөш индерерһегеҙ, тип ышанабыҙ.
Һеҙгә ныҡлы һаулыҡ, именлек һәм бәхет, Татарстан Республикаһы һәм бөтә Рәсәй именлеге хаҡына яуаплы эшегеҙҙә ҙур уңыштар теләйем!
Ихтирам менән, Башҡортостан Республикаһы Президенты М.Рәхимов".


text:
Врач-физкультура диспансерында асыҡ ишектәр көнө
26 ноябрҙә Республика врач-физкультура диспансерында Әсә көнөнә арналған Асыҡ ишектәр көнө үткәреләсәк.
Республика врач-физкультура диспансерының баш врачы Наил Ҡотләхмәтов хәбәр итеүенсә, сәғәт 9-ҙан 15 сәғәткә тиклем бушлай консультациялар үткәреләсәк һәм сәләмәт йәшәү рәүеше, сыныҡтырыу, физкультура һәм спорт менән шөғөлләнеү буйынса белгестәрҙең рекомендациялары биреләсәк.
Диспансер врачтары кәүҙә торошо боҙолған, сколиоз, яҫы табанлылыҡ, умыртҡа бағанаһы остеохондрозы, быуын сирҙәре менән пациенттарҙы реабилитациялау хаҡында һөйләйәсәк.
Ошо уҡ көндө 235-60-07 телефоны буйынса консультация ла алырға мөмкин.


text:
Иҫәп-хисап һәм кредит карталары һаны буйынса Башҡортостан илдә етенсе урын биләй Фото: Олег Яровиков
Иҫәп-хисап һәм кредит карталары һаны буйынса Башҡортостан илдә етенсе урын биләй
Иҫәп-хисап һәм кредит карталары һаны буйынса Башҡортостан илдә етенсе урын биләй Фото: Олег Яровиков
ӨФӨ, 2017 йыл, 10 ғинуар. /«Башинформ» мәғлүмәт агентлығы, Галина Бахшиева/.
Иҫәп-хисап һәм кредит карталары һаны буйынса Башҡортостан Рәсәйҙә етенсе урын биләй.
Былтыр 1 октябргә төбәктә 6 298 869 карта бирелгән (2015 йыл башына 102,28 процент).
Мәскәү һәм Мәскәү өлкәһе иҫәп-хисап һәм кредит карталары һаны буйынса лидер — 62 986 249 карта.
Икенсе урында Санкт-Петербург — 12 199 452 карта. Өсөнсө урынды Свердловск өлкәһе биләй — 7 951 043.
Артабан Краснодар крайы (7 848 330 карта), Төмән өлкәһе (7 233 389), Татарстан (6 497 887) килә.
Тәүге ун төбәк иҫәбенә шулай уҡ Силәбе, Ростов һәм Новосибирск өлкәләре ингән.


text:
1992 йыл
1992 (бер мең туғыҙ йөҙ туҡһан икенсе) йыл — кәбисә йыл, григориан календары буйынса шаршамбы көндө башлана. Был беҙҙең эраның 1992 йылы, 2 мең йыллыҡтың 992 йылы, XX быуаттың 92 йылы, XX быуаттың 10 ун йыллығының 2 йылы, 1990 йылдарҙың 3 йылы.
Ваҡиғалар[үҙгәртергә | вики-тексты үҙгәртергә]
- 25 февраль — Башҡортостан дәүләт флагы ҡабул ителә.
- 1 март — Югославияла һуғыш башлана.
- 16 март — Рәсәй Федерацияһы Оборона министрлығы нигеҙләнә.
- 21 март — Татарстанда үҙаллылыҡ референдумы.
- 31 март — Башҡортостан Республикаһы үҙенең ҡушымтаһын индереп Федератив договорға ҡул ҡуя.
- 16 июнь — Башҡортостан Арбитраж суды ойошторола.
- 23 июнь — Башҡортостан Республикаһы Министрҙар кабинеты Әхмәтзәки Вәлидинең иҫтәлеген уның тыуған илендә мәңгеләштереү тураһында ҡарар ҡабул итә.
- 21 август — Башҡортостан мосолмандары Диниә назараты яңынан ойошторола, уның мөфтөйө итеп Нурмөхәмәт Ниғмәтуллин һайлана[1].
- 27 октябрь — Башҡортостан Конституция суды ойошторола.
- 3 ноябрь — АҠШ-та Билл Клинтон президент итеп һайлана.
- 25 ноябрь — Чехия һәм Словакия айырыла.
Тыуған шәхестәр[үҙгәртергә | вики-тексты үҙгәртергә]
- 22 июль — Селена Гомес, америка йырсыһы.
Вафат булған шәхестәр[үҙгәртергә | вики-тексты үҙгәртергә]
- 23 февраль — Бикбулатова Зәйтүнә Ислам ҡыҙы, СССР-ҙың халыҡ артисы (1973).
- 6 апрель — Айзек Азимов, америка яҙыусыһы.
- 23 апрель — Сатьяджит Рай, данлыҡлы һинд кинорежиссёры, сценарисы, балалар яҙыусыһы.
- 2 май — Марлен Дитрих, немец һәм америка актрисаһы һәм йырсыһы.
- 13 май — Ибраһим Ғиззәтуллин, башҡорт яҙыусыһы һәм шағиры.
- 15 июнь — Лев Гумилёв, совет яҙыусыһы.
- 22 сентябрь — Әхтәм Ихсан, башҡорт шағиры һәм яҙыусыһы.
- 19 ноябрь — Латфуллин Наил Сәйет улы, рәссам.
- 24 ноябрь — Солтанов Фәйзулла Вәли улы, Башҡортостандың дәүләт эшмәкәре, Башҡорт АССР-ы Юғары Советы Президиумы Рәйесе (1967—1990).


text:
Башҡортостан командаһы Шотландияла Халыҡ-ара мәктәп уҡыусылары уйындарында 11 миҙал яулағанФото: Андрей Старостин
Башҡортостан командаһы Шотландияла Халыҡ-ара мәктәп уҡыусылары уйындарында 11 миҙал яулаған
Башҡортостан командаһы Шотландияла Халыҡ-ара мәктәп уҡыусылары уйындарында 11 миҙал яулағанФото: Андрей Старостин
Башҡортостан Республикаһының йәштәр сәйәсәте һәм спорт министры «Ижтимағи электрон гәзит»тә онлайн-конференция барышында Шотландиянан ҡыуаныслы хәбәр менән бүлеште.
Был илдең Ланаркшир графлығында Халыҡ-ара мәктәп уҡыусылары уйындары үтте.
Республика исеменән 17 өфөлө сығыш яһаған, улар еңел атлетика, йөҙөү, дзюдо һәм бадминтон спорт төрҙөрендә ҡатнашҡан.
Сара һөҙөмтәләре буйынса беҙҙең командала – 11 миҙал: өс «алтын», ике «көмөш» һәм алты «бронза».
Был ҙур форумда 35 ил ҡатнашҡан, йәғни 76 ҡаланан 1500 ҡатнашыусы.
— Был ысын мәғәнәһендә балалар Олимпия уйындары. Унда беҙҙең балаларҙың ҡаушап ҡалмауына мин бик шатмын, — тип билдәләне Александр Павел улы.
Ләкин иң мөһиме, 2013 йылғы Халыҡ-ара ҡышҡы балалар уйындарын үткәреү Өфөгә ышаныслы тапшырылған. Был һорау Ланаркшир графлығында урында уҡ ойоштороу комитеты ултырышында ҡаралған.


text:
Өфөлә уҡыусыларҙың көҙгө каникулына сағыу әкиәт китаптары донъя күрҙе
ӨФӨ, 2015 йыл, 14 октябрь. /«Башинформ» мәғлүмәт агентлығы, Ләйлә Аралбаева/.
Көҙгө каникулдар алдынан «Китап» нәшриәте кескәйҙәр өсөн сағыу әкиәт китаптарын баҫтырып сығарҙы. «Ҡамыр батыр» башҡорт халыҡ әкиәте донъя күрҙе. Китаптың төҙөүсеһе — Айгөл Хәкимова, рус теленә Наза Әхмәҙиева тәржемә иткән.
Надежда Шмидтың «Бал ҡорто Наҙгөл һәм уның дуҫтары» исемле йыйынтығы мәктәпкәсә һәм кесе йәштәге мәктәп балалары өсөн тәғәйенләнгән. Бәләкәй генә ғәмһеҙ бал ҡорто хаҡында әкиәт кескәйҙәрҙе бөжәктәр һәм шифалы үҫемлектәр донъяһы менән таныштырыр, балдың файҙаһы тураһында бәйән итер. Проекттың авторы — Башҡортостан умартасылыҡ һәм апитерапия буйынса ғилми-тикшеренеү үҙәгенең генераль директоры Әмир Ишемғолов. Йыйынтыҡты Айгөл Бикташева башҡортсаға тәржемәләгән.
Ике китап та башҡорт һәм рус телдәрендә баҫылған. Һәр бит рәссамдар Азат Мөхтәруллин һәм Ирина Әхмәҙуллинаның сағыу һүрәттәре менән биҙәлгән. Яңы китаптарҙы «Китап» нәшриәтенең фирма магазиндарында һатып алырға мөмкин, телефон (347) 246-09-55.


text:
Фото:
31 предприятие үҙ продукцияһын «Башҡортостан продукты» билдәһе аҫтында һатыу хоҡуғына эйә булды
Фото:
«Башҡортостан продукты» билдәһен алыуға БР Сауҙа һәм ҡулланыусылар хоҡуҡтарын яҡлау буйынса дәүләт комитетына төбәктең тауар етештереүселәренән йәмғеһе 46 заявка ҡабул ителде.
Иҫегеҙгә төшөрәбеҙ, «Башҡортостан продукты» билдәһен булдырыу идеяһын БР Сауҙа һәм ҡулланыусылар хоҡуҡтарын яҡлау буйынса дәүләт комитеты тәҡдим итте. Бындай сара республика тауар етештереүселәре продукцияһының урындағы баҙарҙа киң файҙаланылыуына йүнәлтелгән.
Ҡулланыусылар иғтибарын урындағы предприятиелар продукцияһына йәлеп итеү, шулай уҡ үҙебеҙҙең продукцияны эске һәм тышҡы баҙарҙарҙа киң йәйелдереү проекттың төп маҡсаты блып тора.
— Бөгөнгө көндә 31 предприятие үҙ продукцияһын «Башҡортостан продукты» билдәһе аҫтында һатыу хоҡуғына эйә. Уларҙың күпселеге һөт, икмәк-ҡалас продукттарын, ит һәм кондитер изделиеларын, шулай уҡ эсәр һыу етештереүҙә махсуслашҡан. Дөйөм алғанда, «Башҡортостан продукты» билдәһе аҫтында 700 төр продукция һатыла башлаясаҡ, — тип хәбәр итте БР Сауҙа һәм ҡулланыусылар хоҡуҡтарын яҡлау буйынса дәүләт комитетының бүлек мөдире Наталья Николаева. Уның һүҙҙәренсә, ирекле нигеҙҙә аҙыҡ-түлек продукттарына «Башҡортостан продукты» билдәһен ҡуйыуға заявкалар ҡабул итеү дауам итә. Әлеге ваҡытта уларҙың барыһы ла тикшерелә.


text:
Конгресс-холда төбәктәр үҫеше мәсьәләләре буйынса Хөкүмәт комиссияһы ултырышы үттеФото: Олег Яровиков
Конгресс-холда төбәктәр үҫеше мәсьәләләре буйынса Хөкүмәт комиссияһы ултырышы үтте
Конгресс-холда төбәктәр үҫеше мәсьәләләре буйынса Хөкүмәт комиссияһы ултырышы үттеФото: Олег Яровиков
Владимир Путин Өфөлә Рәсәй Федерацияһы субъекттарында мәғлүмәт технологияларын үҫтереүгә арналған төбәктәр үҫеше мәсьәләләре буйынса Хөкүмәт комиссияһы ултырышын үткәрҙе.
Комиссия ултырышында Хөкүмәт Рәйесенең беренсе урынбаҫары Игорь Шувалов, Хөкүмәт Рәйесе урынбаҫарҙары Сергей Иванов, Дмитрий Козак, Сергей Собянин, Хөкүмәт ағзалары, профилле министрлыҡтар һәм ведомстволар башлыҡтары, Рәсәй Федерацияһы төбәктәре һәм муниципаль берәмектәре етәкселәре ҡатнашты.
«Бөгөнгө ултырыштың темаһы – төбәктәр һәм муниципалитеттар эшенә заманса мәғлүмәт технологияларын индереү, шул иҫәптән ул «Электрон Хөкүмәт» проектында ла тормошҡа ашырыла. Был проекттың уңышы бөтә власть кимәлдәрендә килешеп эш итеүгә бәйле, — тип билдәләне Владимир Путин, ултырышты асып. – Тик ошо рәүешле генә заманса иҡтисад, йәмғиәт ихтыяждарына ярашлы интеграцияланған система төҙөргә мөмкин. Мәғлүмәт технологиялары күптән инде ниндәйҙер абстракт һәм билдәһеҙ күренеш булыуҙан туҡтаны. Кешеләр уларҙы әүҙем ҡуллана. Ошо технологиялар дәүләт хеҙмәттәренән файҙаланыуға ваҡытты сарыфламау һәм уларҙың сифатын яҡшыртыу мөмкинлеге бирә».
Владимир Путин, илебеҙҙә төрлө дәүләт структураларына граждандарҙың мөрәжәғәттәре һаны йылына уртаса 360 миллион тәшкил итә, йәғни һәр граждан, “бөтә яфаларҙы башынан үткәреп”, йылына 3-4 тапҡыр дәүләт органдарына мөрәжәғәт итә, тип билдәләне.
«Кешеләрҙе конторалар буйлап йөрөүҙән ҡотҡарыу зарур, – тине ул. – Киләһе йылда беҙгә дәүләт мәғлүмәт хеҙмәттәре күрһәтеү системаһын тулыһынса электрон рәүештә төҙөргә кәрәк».
Хөкүмәт башлығы, төбәктәге йәки муниципалитеттағы һәр граждан элемтәнең интеграцияланған мәғлүмәт каналдарынан, сервис порталдарынан һәм башҡаларҙан файҙаланыу мөмкинлегенә эйә булырға тейеш, тип билдәләне. Күпселек төбәктәрҙә, шул иҫәптән Башҡортостанда ла социаль карта уға асҡыс булып тора.
Владимир Путин республиканың ошо өлкәләге тәжрибәһен юғары баһаланы. Уның менән Хөкүмәт башлығы Өфөләге поликлиника эше миҫалында танышты. «Халыҡ бының өсөн рәхмәтле булыр, тип ышанам, — тине ул. – Электрон карта универсаль булырға һәм дәүләт хеҙмәттәренең бөтә өлкәләренә инеү мөмкинлеге бирергә тейеш».
2009 йылдың декабрендә РФ Хөкүмәте электрон форматта тәҡдим ителергә тейешле төп хеҙмәттәр исемлеген раҫланы. В.В. Путин төбәк башлыҡтарын ошо проблеманы хәл итеү менән ентекле шөғөлләнергә саҡырҙы һәм, был эш төбәк власы эше һөҙөмтәлелеге күрһәткестәренең береһе булараҡ иғтибар менән күҙәтеләсәк һәм баһаланасаҡ, тип билдәләне.
Ошоноң менән бәйле әле был өлкәлә уңыштарға өлгәшкән төбәктәргә өҫтәмә ярҙам тураһындағы мәсьәлә тикшерелә.
Шулай уҡ ошо өлкәләге иң яҡшы төбәк тәжрибәһе тупланасаҡ мәғлүмәттәр банкы ойоштороласаҡ. Эшмәкәрлеккә контролде тормошҡа ашырыу өсөн Сергей Собянин етәкселегендә махсус комиссия төҙөлдө.


text:
Төбәк башлығы: «Балалар баҡсаһы асыу — ул алға бик яҡшы аҙым»Фото: БР Президентының матбуғат хеҙмәте
Төбәк башлығы: «Балалар баҡсаһы асыу — ул алға бик яҡшы аҙым»
Төбәк башлығы: «Балалар баҡсаһы асыу — ул алға бик яҡшы аҙым»Фото: БР Президентының матбуғат хеҙмәте
ӨФӨ, 2014 йыл, 24 ноябрь. /«Башинформ» мәғлүмәт агентлығы, Илья Спиридонов/.
Башҡортостандың төньяҡ-көнсығышы буйынса эш сәфәре барышында республика Президенты Үрге Ҡыйғы ауылында 2013 йылда сафҡа индерелгән «Шатлыҡ» 5-се балалар баҡсаһында булды. 1,5 мең квадрат метрлы ике ҡатлы кирбес бина 110 урынға иҫәпләнгән.
Район хакимиәте башлығы Рафиҡ Харисов был балалар баҡсаһын асыу өс йәштән өлкәнерәк балалар өсөн мәктәпкәсә белем биреү учреждениеларына урын алыуға сиратты тулыһынса бөтөрөргә мөмкинлек биреүен билдәләне. Бөгөн ауылда балалар баҡсаһына үҙ сиратын өс йәшкә тиклем 104 сабый ғына көтә.
Рөстәм Хәмитов республикала балалар баҡсаһы менән мәсьәләне хәл итеүҙә ыңғай динамиканы билдәләне. Өҫтәүенә райондың ауыл биләмәләре башлыҡтары менән осрашыу барышында төбәк етәксеһе муниципалитетҡа яҡын ваҡыт эсендә хәл итергә кәрәк буласаҡ проблемаларға иғтибар итте.
— Юлдар, инженер селтәрҙәре кәрәк, Ләүзә мәктәбе насар хәлдә, Түбәнге Ҡыйғылағы клуб авария хәлендә, социаль-мәҙәни үҙәктәр кәрәк. Әммә әлегә был эш үтәлмәгән, — тип айырып әйтте Рәстәм Хәмитов. — Беҙ инеп сыҡҡан балалар баҡсаһы – бик яҡшы, матур, әлбиттә. Был алға бик яҡшы аҙым, район үҙәгендә лә, кәмендә, бөгөнгә был тема ябылды тиергә була.
Салауат районында Башҡортостан Президенты Малаяҙ ауылы балалар-үҫмерҙәр спорт мәктәбе ҡарамағындағы асыҡ типтағы хоккей аренаһында булды. Уның төҙөлөшө 2011 йылда башлана былтыр декабрҙә тамамлана. Объектты һалыуға сығымдар 14 миллион һум тәшкил иткән.


text:
Өфө властары профсоюздар менән берлектәге эш перспективаларын тикшерҙе
БР Профсоюздар федерацияһы етәкселегенең Өфө хакимиәте башлығы Павел Качкаев менән осрашыуы ваҡытында социаль партнерлыҡ һәм алдағы Беренсе Май байрамдарына әҙерлек өлкәһендә берлектәге эш тикшерелде.
БР Профсоюздар федерацияһы матбуғат хеҙмәтенән хәбәр итеүҙәренсә, Павел Качкаев йыйылыусыларға ҡаланың 2009 йылдағы һәм 2010 йыл башындағы иҡтисади ҡаҙаныштары, шулай уҡ Өфөлә социаль партнерлыҡты тормошҡа ашырыу тураһында һөйләне. Уның әйтеүенсә, бөгөн ҡала предприятиеларында 1270 коллектив договор ғәмәлдә. БР Профсоюздар федерацияһы рәйесе Әмирхан Сәмерханов хеҙмәт бәхәстәре буйынса комиссияларҙың эш йомғаҡтарын уҡып ишеттерҙе.
Осрашыу барышында Беренсе Май байрамдарына әҙерлек һәм территориаль өс яҡлы комиссияларҙың эше тикшерелде. Өфө райондарында комиссияларҙың ҡала комиссияһына ҡарағанда эште һүлпәнерәк алып барыуы билдәләнде. Район комиссиялары профсоюз яғы менән консультациялар тураһында хакимиәт йөкләмәләрен күп ваҡыт үтәмәй, район башлыҡтары Өфө предприятиеларының профсоюз конференцияларында һирәк ҡатнаша.


text:
Өфө эргәһендә ауыл хужалығы продукцияһын һатыу буйынса күмәртә-бүлеү үҙәге төҙөйәсәктәр
ӨФӨ, 2014 йыл, 14 ноябрь. /«Башинформ» мәғлүмәт агентлығы, Эльвира Латипова/.
Яҡын ваҡытта Өфө эргәһендә республикала етештерелгән аҙыҡ-түлек тауарҙарын һатыу буйынса логистика үҙәге төҙөлә башланырға тейеш. Бының хаҡта Башҡортостан Президенты Рөстәм Хәмитов «Ауыл тормошо» гәзитенә биргән интервьюла хәбәр итә.
«Бына инде бер нисә йыл Өфө эргәһендә ауыл хужалығы продукцияһын һатыу буйынса күмәртә-бүлеү үҙәген булдырыу проекты тураһында фекер алышабыҙ. Аграрийҙар был үҙәккә йәки уның бүлексәләренә үҙ продукцияларын тапшырыу, ә һатып алыусылар – магазиндар, ресторандар, баҙарҙар – яңы йәшелсә, емеш-еләк, ит, һөт һатып алыу мөмкинлегенә эйә буласаҡ. Шунда уҡ һаҡлау, ташыу, артабан һатыу мәсьәләләрен хәл итә алыр инек. Бындай объекттың тәүге сираты 2015 йылда уҡ барлыҡҡа килергә тейеш тип уйлайым», — тине республика Президенты.
Рөстәм Хәмитовтың фекеренсә, Өфө эргәһендә күмәртә-бүлеү үҙәген төҙөү кәрәклеге географик яҡтан алдан билдәләнгән: республика илдең логистика схемаһында мөһим урынды биләй. «Стәрлетамаҡта бер сауҙа селтәренең логистика үҙәгенең эш тәжрибәһе, республиканың үҙ ихтыяждарын ғына түгел, ә башҡа бик күп төбәктәрҙекен дә тәьмин итә аласағын күрһәтә. Бындай майҙансыҡтар күберәк булырға тейеш».
Интервьюның тулы тексы республика Президентының сайтында бирелгән.


text:
Быйыл Өфөлә глюкометрҙар һәм уларға тест-һыҙаттар етештерелә башлаясаҡ
ӨФӨ, 2015 йыл, 14 июль. /«Башинформ» мәғлүмәт агентлығы, Эльвира Латипова/.
Өфөлә, «Фармстандарт-ӨфөВИТА» компанияһының етештереү майҙансығында, OneTouch глюкометрҙары һәм уларға тест-һыҙаттар сығарыла башлаясаҡ. «Иннопром-2015» күргәҙмәһендә «Фармстандарт» һәм «Джонсон & Джонсон» корпорацияһы ошо хаҡта килешеү төҙөнө. Килешеү Рәсәй биләмәһендә ҡандағы глюкоза кимәлен үҙ аллы контролдә тотоу системаһын сығара башлауҙы, шулай уҡ яҡтар араһында диабет менән идара итеүҙең инновациялы технологияларын үҫтереү өлкәһендә хеҙмәттәшлекте күҙ уңында тота.
Ағымдағы йылдың өсөнсө кварталында уҡ Өфөлә глюкометрҙар сығарыла башлай.
«Фармстандарт-ӨфөВИТА» компанияһының генераль директоры Владимир Крейман һүҙҙәренсә, киләсәктә Рәсәй продукцияһын сит илгә оҙатыу өсөн етештереүҙе киңәйтеү тураһында мәсьәлә хәл ителәсәк.


text:
Башҡортостанда шәхси медицина хеҙмәттәре сифатына күҙәтеү көсәйәсәк
БР Дәүләт Йыйылышы – Ҡоролтайҙа үткән Социаль сәйәсәт һәм һаулыҡ һаҡлау буйынса комитет ултырышында «Башҡортостан Республикаһында шәхси медицина эшмәкәрлеге тураһында»ғы БР законына үҙгәрештәр индереү хаҡынд» БР закон проекты тикшерелде. Закон ҡабул итеү федераль ҡануниәттәге үҙгәрештәргә бәйле. Проект яңы редакцияла «шәхси медицина милке», «шәхси медицина эшмәкәрлеге субъекттары», «медицина ярҙамы», «медицина хеҙмәте», «пациент» төшөнсәләренә аңлатма биреүҙе күҙ уңында тота. Шулай уҡ проект шәхси медицина эшмәкәрлеге принциптарын һәм бурыстарын, пациент хоҡуҡтарын, шәхси медицина эшмәкәрлеге субъекттары хоҡуҡтарын һәм бурыстарын, түләүле медицина хеҙмәттәре күрһәтеүгә килешеү төҙөү шарттарын билдәләгән айырым нормаларҙы үҙ эсенә ала.
Закон проекты шәхси медицина эшмәкәрлеге сифатына һәм хәүефһеҙлегенә контроллек итеү тураһындағы положениены асыҡларға тәҡдим итә.
Парламентарийҙар билдәләүенсә, республикала шәхси эшҡыуарҙар менән күрһәтелгән медицина хеҙмәттәре сифаты мәсьәләһе бөгөн киҫкен тора. Шуға күрә закондар сығарыу кимәлендә етди эш көтөлә. Социаль сәйәсәт һәм һаулыҡ һаҡлау буйынса комитет рәйесе Альбина Буранғолова фекеренсә, тәҡдим ителгән закон сығарыу инициативаһы төбәктә шәхси медицина сифатын билдәләгән нормаларҙы формалаштырыуҙа тәүге аҙым булып тора.


text:
БашДУ студенттары бөтә Рәсәй онлайн-осрашыуында ҡатнашасаҡ
Йома, 24 февралдә, онлайн-осрашыу ойоштороласаҡ. Унда Рәсәйҙең дүрт юғары уҡыу йорто – Ломоносов исемендәге Мәскәү дәүләт университеты, Санкт-Петербург дәүләт университеты, Төньяҡ (Арктика) федераль университеты һәм Башҡорт дәүләт университетынан студенттар, аспиранттар һәм йәш ғалмдар ҡатнашасаҡ.
Ойоштороусылар фекеренсә, онлайн-осрашыу студенттарҙы борсоған һорауҙар буйынса фекер алышыу мөмкинлеген бирә. Һорауҙар араһында — «Мәғариф тураһында»ғы яңы закон һәм «Студенттар үҙидараһы тураһында»ғы закон проекты. Шулай уҡ сара Рәсәй студенттары үҙидараһы органдары өсөн проблемалы яҡтарҙы асыҡларға мөмкинлек бирәсәк.
Ҡатнашыусылар www.ssu.timepad.ru сайтында теркәлә ала.
Сара БашДУ-ның физика-математика корпусында, 4-се ҡатта, 400-сө бүлмәлә үтәсәк. Башлана 18 сәғәттә.


text:
Фото:
Рөстәм Хәмитов: «Республикабыҙ спортсылары Рәсәй йыйылма командаһының еңеүенә айырыуса ҙур өлөш индерҙе»
Фото:
— Республикабыҙ спортсылары Рәсәй йыйылма командаһының еңеүенә айырыуса ҙур өлөш индерҙе – улар 12 алтын һәм 5 көмөш миҙал яуланы. Рәсәй йыйылма командаһында булған юғары келәймәле миҙалдарҙың өстән бер өлөшө – был ҙур уңыш һәм һеҙҙең ҡаҙаныш! Ысын күңелдән һеҙҙе ҡотлайым! Һәм Сочиҙа үтәсәк ҡышҡы Уйындарҙа ла Башҡортостан паралимпиясылары еңеүҙәргә өлгәшеп, беҙҙең көйәрмәндәрҙе ҡыуандырыр, тип ышанам, — тип билдәләне паралимпиясылар менән осрашыуҙа Башҡортостан Президенты Рөстәм Хәмитов.
Лондонда 2012 йылғы Паралимпиадала ҡатнашыусыларҙы, чемпиондарҙы һәм призерҙарҙы ҡотлау тантанаһы Республика йортонда 13 сентябрҙә үтте.
Иҫегеҙгә төшөрәбеҙ, Рәсәй йыйылма командаһы дөйөм команда иҫәбендә Ҡытайҙан ҡала икенсе урын яулап, Паралимпия уйындарында сығыш яһау тарихында иң яҡшы һөҙөмтәгә иреште. Рәсәй спортсылары 102 награда – 36 алтын, 38 көмөш һәм 28 бронза миҙал яуланы.
Башҡортостандың 8 спортсыһы 2012 йылғы Паралимпия уйындарында 17 миҙал яуланы (12 «алтын» һәм 5 «көмөш»). Улар – йөҙөүсе Оксана Савчено (биш алтын), еңел атлеттар Алексей Лабзин (ике алтын, бер көмөш миҙал), Елена Паутова, Андрей Коптев, Анастасия Овсянникова (берәр алтын миҙал), Анна Сорокина (бер көмөш миҙал), йөҙөүселәр Александр Неволин-Светов (бер алтын һәм өс көмөш миҙал), Михаил Зимин (бер алтын миҙал).
Паралимпиада-2012 геройҙарына хәҙер педагог ролен дә башҡарырға кәрәк буласаҡ, тине Рөстәм Хәмитов. Уларға үҙҙәренең өлгөһөндә сәләмәт һәм һаулыҡ мөмкинлектәре сикләнгән кешеләрҙе спорт һәм физкультура менән шөғөлләнеүгә йәлеп итергә, мәктәп уҡыусылары, студенттар, киң мәғлүмәт саралары вәкилдәре менән осрашыуҙар үткәрергә тәҡдим ителде. Бындай уңыш спорт йәһәтенән генә түгел, иҡтисади күҙлектән дә бик мөһим – уңышлы сығыш яһау республикаға инвестициялар йәлеп итеү мөмкинлеген бирәсәк.
— Беҙ Рима Аҡбирҙе ҡыҙы менән Паралимпия үҙәген булдырыу хаҡында хәстәрлек күрәбеҙ, — тине республика башлығы, Башҡортостанда бындай мөһим спорт бинаһын төҙөү тураһында пландар менән бүлешеп. Уның дөйөм хаҡы яҡынса ике-ике ярым миллиард һум тәшкил итә. Был бик ҙур сумма.
Рөстәм Зәки улы шулай уҡ тренерҙар эшмәкәрлегенә лә юғары баһа бирҙе.
Башҡортостан Президенты 2012 йылғы Паралимпия уйындары чемпиондары һәм медалистары Оксана Савченко, Алексей Лабзин, Александр Неволин-Светов, Елена Паутова, Михаил Зимин, Анастасия Овсянникова, Андрей Коптев, Анна Сорокинаға, шулай уҡ Паралимпиада-2012 призеры Илья Первухинға фатир алыуға сертификаттар тапшырҙы.


text:
Ғәҙәттән тыш хәлдәр министрлығы республикала дауыл сығыу ихтималлылығын иҫкәртә Фото: Олег Яровиков
Ғәҙәттән тыш хәлдәр министрлығы республикала дауыл сығыу ихтималлылығын иҫкәртә
Ғәҙәттән тыш хәлдәр министрлығы республикала дауыл сығыу ихтималлылығын иҫкәртә Фото: Олег Яровиков
Республикала дауал сығыуы ихтималлылығы иҫкәртелә, тип хәбәр итә Башҡортостан буйынса Рәсәй Ғәҙәттән тыш хәлдәр министрлығы. Синоптиктар көньяҡ-көнбайыш, көнбайыш йүнәлешендә ел көсәйгәндә дауыл вәғәҙәләй.
Электр тапшырыу линиялары һәм элемтә линиялары өҙөлөүе, йәшәү тәьминәте объекттары функцияһының боҙолоуы, торлаҡ-коммуналь хужалыҡ системаһында тотҡарлыҡтар, насар нығытылған конструкцияларҙың емерелеүе һәм ҡолауы, өй баштарының боҙолоуы, емерелгән конструкцияларҙың өлөштәре менән кешеләрҙең йәрәхәтләнеүе, юлдарҙа хәрәкәттең ҡыйынлашыуы һәм юл транспорт һәләкәттәре иҫәбе артыуы ихтимал.
Бөгөн, 20 мартта, төбәктә болотло һауа торошо урынлашасаҡ. Ҡар яуасаҡ – аҙ күләмдән алып уртасаға тиклем, урыны менән буран, боҙлауыҡ буласаҡ. Көньяҡ-көнбайыш йүнәлешендәге ел тиҙлеге секундына 9-14 метр, көсәйгәндә секундына 15-20 метрға тиклем. Һауа температураһы көндөҙ – минус дүрт градустан алып плюс бергә тиклем.
Юлдың айырым урындарында ҡар яуғанда, буранда күренеү 500-1000 метрға тиклем, боҙлауыҡ.
Насар һауа шарттары арҡаһында ғәҙәттән тыш хәл һәм хәл-ваҡиғалар зонаһына республиканың бөтә территорияһы эләгә, әммә электр тапшырыу линияларында ғәҙәттән тыш хәл сығыу осрағы Шишмә һәм Кушнарен райондарында күберәк, тип иҫкәртә Ғәҙәттән тыш хәлдәр министрлығы.
Төбәктә ғәҙәттән тыш хәлдәр сығыу ихтималлылығын кәметеү өсөн һаҡлыҡ саралар комплексы уҙғарылған. Ғәҙәттән тыш хәл эҙемтәләрен бөтөрөү өсөн бөтә көстәр ҙә, саралар ҙа әҙер. Йәмәғәт тәртибен һаҡлау хеҙмәте көстәре – Юл хәрәкәте хәүефһеҙлеге дәүләт инспекцияһы патруль хеҙмәттәре һәм БР буйынса Эске эштәр министрлығының патруль-һаҡ хеҙмәте дежур составтары көсәйтелгән. Юл хеҙмәттәре шулай уҡ ихтималлы ғәҙәттән тыш хәлдәрҙе бөтөрөүгә әҙер.


text:
Фото:
Рөстәм Хәмитов федераль һәм төбәк киң мәғлүмәт саралары вәкилдәре менән осрашты
Фото:
ӨФӨ, 2014 йыл, 31 декабрь. /«Башинформ» мәғлүмәт агентлығы, Илья Спиридонов/.
30 декабрҙә Республика йортонда Башҡортостан Президенты Рөстәм Хәмитов федераль һәм төбәк киң мәғлүмәт саралары вәкилдәре менән осрашыу үткәрҙе. Ике сәғәт дауамында журналистар республика башлығы менән аралашты. Осрашыу барышында профессиональ белем биреү мәсьәләләре, иҡтисади хәл, халыҡ-ара ШОС һәм БРИКС саммиттарына әҙерлек барышы, спортҡа ярҙам итеү, Мәҙәниәт йылы йомғаҡтары тикшерелде.
– Йылды яҡшы һөҙөмтәләр менән тамамлайбыҙ. Иҡтисадтың тотороҡлоғон билдәләгән макроиҡтисад күрһәткестәре бар. Был тәү сиратта тулайым төбәк продукты. Ул уҙған йылға ҡарата 102,5-103 процент тирәһе буласаҡ. Сәнәғәт производствоһы индексы үткән йылға ҡарата 3-3,5 процентҡа күберәк. Килемдәр былтырғы күрһәткестәрҙән 6-7 процентҡа юғарыраҡ. Әле генә һалым инеү буйынса справканы ҡараным – аҡса килә. Декабргә һалым 8-8,5 миллиард тирәһе, ә йыллыҡ – яҡынса 100 миллиард һум буласаҡ. Был беҙҙең план. Беҙ уны хатта арттырып үтәнек, – тине төбәк етәксеһе, осрашыуҙы асып.
Рөстәм Хәмитов республикала Рәсәй Президенты Владимир Путиндың май указдарын тормошҡа ашырыу сиктәрендә бөтә бурыстар ҙа үтәлә тип билдәләне. Эш хаҡы тотороҡло, яңы балалар баҡсалары төҙөлә, граждандарҙы иҫке һәм авария хәлендәге торлаҡтан күсереү программаһы ғәмәлгә ашырыла. Төбәк етәксеһе быйыл 5 мең урынлыҡ 27 яңы балалар баҡсаһы асылды тип хәбәр итте.
Граждандарҙы иҫке һәм авария хәлендәге торлаҡтан күсереү программаһы тураһында һөйләгәндә, Башҡортостан Президенты 2012 йылдың 1 ғинуарына тиклем исемлеккә индерелгән 30 меңдән ашыу кеше 2017 йылға ҡәҙәр яңы фатирҙарға күсергә тейеш тип билдәләне.
Осрашыу һуңында киң мәғлүмәт саралары вәкилдәре Башҡортостан Президентынан киләһе йылда төбәктәге иҡтисади хәл хаҡында һораны.
– Киләһе йылда барыһы ла яҡшы буласаҡ тип әйтә алам. Әммә ҡайһы мәлдә түҙергә лә тура киләсәк, – тип яуап бирҙе Рөстәм Хәмитов. – Тормошобоҙ лайыҡлы буласаҡ. Беҙ яҡшыға өмөт итәбеҙ. Ә ҡаҙаныштарыбыҙ берҙәм эшебеҙгә бәйле.


text:
Ҡамсат сәскә
Ҡамсат сәскә — дельфиниум (Delphinium), лютик һымаҡтар ғаиләһенә ҡараған үҫемлек заты.
Йөкмәткеһе
Таралышы[үҙгәртергә | вики-тексты үҙгәртергә]
Яҡынса 300 төрө билдәле, Төньяҡ ярымшарҙың уртаса һәм субтропик бүлкәттәрендә һәм Африканың тропик бүлкәтендә таралған. Башҡортостанда 5 төрө үҫә. Күп йыллыҡ тамыр һабаҡлы үлән. Бейек ҡамсат сәскә ҡатнаш һәм һыубаҫар урманда үҫә, бөтә респ. таралған; альп ҡамсат сәскәһе — Башҡортостан (Көньяҡ) Уралының иң ҡалҡыу өлөшөнөң урман һәм яланғас бүлкәттәрендә, селтәр ҡамсат сәскә, шына ҡамсат сәскә — болонло дала, урман дала, һирәгерәк дала һәм урман зоналарында ҡыуаҡлыҡта, зәңгәр уймаҡ сәскә — Баймаҡ, Бөрйән, Ейәнсура һәм Йылайыр райондары болонло далаларында үҫә. Ҡамсат сәскә — декоратив, буяу, ағыулы үҫемлек. Селтәр ҡамсат сәскә һәм бейек ҡамсат сәскә — дарыу үҫемлектәре. Ҡамсат сәскә баҡса формалары киң үҫтерелә. Зәңгәр уймаҡ сәскә — эндемик, БР‑ҙың Ҡыҙыл китабына индерелгән.
Ботаник яҙма[үҙгәртергә | вики-тексты үҙгәртергә]
Һабағы төҙ, ябай, тигеҙ япраҡланған, бейеклеге 50—200 см. Япрағы бармаҡ һымаҡ теленмә, һаплы, сиратлы. Сәскәһе дөрөҫ төҙөлөшлө түгел, төҫө зәңгәрҙән алып шәмәхәгә тиклем. Сәскәлеге суҡ йәки һепертке һымаҡ. Июнь—августа сәскә ата. Емеше күп япраҡлы, августа—сентябрҙә өлгөрә.
Иҫкәрмәләр[үҙгәртергә | вики-тексты үҙгәртергә]
Сығанаҡ[вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Агапова Н. Д. Семейство лютиковые (Ranunculaceae) // Жизнь растений. В 6-ти т. Т. 5. Ч. 1. Цветковые растения / Под ред. А. Л. Тахтаджяна. — М.: Просвещение, 1980. — С. 210—216.
- Wang Wencai (王文采), Michael J. Warnock 12.Consolida // Флора Китая = Flora of China — 2001 Т. 6. — Б. 274. (инг.)
- Ветвичка В., Тоушева Д. Растения полей и лесов. — Издательсьво «Артия», Прага, 1987. — С. 82.


text:
Өфөлә балалар кардиологияһы буйынса бөтә Рәсәй форумы үтәсәк
Өфөлә 19 — 20 сентябрҙә Наталья Белоконь иҫтәлегенә арналған «Дисциплина-ара бәйләнештәр аспектында балалар кардиологияһы» бөтә Рәсәй семинары үтәсәк. Уны үткәреү урыны итеп Конгресс-холл һайланған.
Балалар һәм үҫмерҙәрҙәге төп йөрәк-ҡан тамырҙары ауырыуҙарының дисциплина-ара бәйләнештәре өлкәһендәге ватан һәм бөтә донъя тәжрибәһен дөйөмләштереү — уның төп маҡсаты.
Сарала балалар дауаханаларының һәм поликлиникаларының баш табиптары, балалар амбулатор-поликлиника һәм стоматология бүлексәләре мөдирҙәре, педиатрҙар, балалар кардиологтары, ревматологтар, шифахана белгестәре, шулай уҡ Мәскәү, Новосибирск, Ҡаҙандан һәм башҡа төбәктәрҙән әйҙәүсе белгестәр ҡатнашасаҡ.
Семинар дауамында сарала ҡатнашыусылар балалар һәм үҫмерҙәрҙә күҙәтелгән соматик тайпылыштарҙың «кардиаль битлектәре» кеүек көнүҙәк мәсьәләне тикшерәсәк, кардиаль патологияның метаболик аспекттарына туҡталасаҡ, балалар ревматологияһы мәсьәләһен һәм дисциплина-ара аспекттарҙы ҡараясаҡ.
«Башинформ» агентлығына БР Һаулыҡ һаҡлау министрлығының матбуғат хеҙмәтенән хәбәр итеүҙәренсә, балалар кардиологияһы буйынса бөтә Рәсәй форумы Өфөлә Рәсәй Балалар кардиологтары ассоциацияһы президиумы ҡарарына ярашлы үткәрелә.
Матбуғат хеҙмәте мәғлүмәтенә ярашлы, төбәктә балаларға кардиологик профилдәге юғары технологик медицина ярҙамы күрһәтеү буйынса ҙур эштәр башҡарыла.
Республика кардиология диспансерында балаларға ағымдағы йылда йөрәккә 228 операция яһалған, шул иҫәптән бер йәшкә тиклемге балаларға 78 операция эшләнгән, шуларҙың 31-е — 1 айға тиклемге сабыйҙар. Әйткәндәй, дөйөм иҫәптәге операцияларҙың 142-һе яһалма ҡан әйләнеше режимында ғәмәлгә ашырылған.
Республикала балаларға күрһәтелеүсе юғары технологияларға нигеҙләнгән кардиохирургия ярҙамы йыл һайын арта бара, һөҙөмтәлә тыумыштан килгән йөрәктәге физик кәмселек арҡаһында үлгән сабыйҙар һаны кәмей.


text:
Раил Сарбаев Мәскәүҙә Игорь Сечин менән осрашты
Республика Премьер-министры Раил Сарбаев бөгөн Мәскәүҙә РФ Хөкүмәте Рәйесе урынбаҫары Игорь Сечин үткәргән кәңәшмәлә ҡатнашты. Кәңәшмәлә газ һәм нефть химияһы предприятиеларын сеймал менән тәьмин итеүгә оҙайлы ваҡытҡа договорҙар төҙөү мәсьәләләре тикшерелде.
Мәҫәлән, тармаҡтағы төп предприятиелар — «Синтез-Каучук», «Стәрлетамаҡ нефтехимия заводы» асыҡ акционерҙар йәмғиәттәре углеводородтар менән даими тәьмин итеүгә мохтаж. Кәңәшмәлә, һанап кителгән предприятиелар мөмкин тиклем арзан хаҡҡа сеймал ресурстары менән мотлаҡ тәьмин ителәсәк, тип белдерелде. Бынан тыш, кәңәшмәлә химия сәнәғәтендәге инновацион үҫеште һалым түләү яғынан стимуллаштырыу мөмкинлектәре тикшерелде. Нефтехимиктар үҙҙәре, бының өсөн яңы индерелгән объекттарҙа мөлкәткә һалым түләүҙән 3 йылға азат итеү, тиҙләтелгән амортизация ҡулланыу ҡулай булыр ине, тип иҫәпләйҙәр. Мәҫәлән, бөгөн экспорт операциялары буйынса өҫтәмә ҡиммәткә һалымды ҡайтарыу срогы 90 көн тәшкил итә. Бының һөҙөмтәһендә предприятиеларға әйләнештәге средстволарын тулыландырыу өсөн 20 процентҡа тиклем ставка менән кредит ресурстары йәлеп итергә кәрәк. Срокты кәметеү предприятиелар иҡтисады өсөн дә ыңғай роль уйнар ине.


text:
Баш ҡалала яңы форматтағы беренсе газ менән заправкалау станцияһы асылдыФото: Андрей Старостин
Баш ҡалала яңы форматтағы беренсе газ менән заправкалау станцияһы асылды
Баш ҡалала яңы форматтағы беренсе газ менән заправкалау станцияһы асылдыФото: Андрей Старостин
ӨФӨ, 2015 йыл, 30 июль. /«Башинформ» мәғлүмәт агентлығы, Артур Басиров/.
Өфөлә транспортты тәбиғи газ менән заправкалау өсөн яңы форматтағы станция асылды. Ул Затон биҫтәһендәге Әхмәтов урамында урынлашҡан газ менән заправкалау станцияһын реконструкциялау һөҙөмтәһенә барлыҡҡа килде. Был — илдә «Газпром» компанияһының федераль газ менән заправкалау селтәренең бер өлөшө буласаҡ тәүге объект.
«Башҡортостанда автомобилдәрҙе тәбиғи газ менән заправкалау станцияһын төҙөү республика етәкселегенең газ-мотор яғыулығы баҙарын үҫтереүгә етди ҡарауы хаҡында һөйләй. Эш шунда: төбәк менән килешеүебеҙ бар. Быйыл, киләһе һәм 2023 йылдарҙа бында ниндәй эштәр башҡарыуыбыҙ тураһында беләбеҙ. Республикала шундай 41 станция асырға ниәтләйбеҙ», — тине «Газпром» асыҡ акционерҙар йәмғиәтенең директорҙар советы рәйесе Виктор Зубков.
Яңыртыу барышында станцияла юғары ҡеүәтле компрессорҙар ҡуйылған. Бынан тыш, станцияның тышҡы йөҙө үҙгәртелгән. Ул «Газпром» ваҡлап һатыу селтәренең яңыртылған бренды аҫтында эшләй, экстерьер яңы стилдә төҙөлгән.


text:
Баш ҡалала «Мостай уҡыуҙары» конкурсына ғаризалар ҡабул ителә башланы
ӨФӨ, 2015 йыл, 13 октябрь. /«Башинформ» мәғлүмәт агентлығы, Ләйлә Аралбаева/.
Өфөлә «Мостай уҡыуҙары» республика ижади конкурсына ғаризалар ҡабул ителә башланы. Бәйге Башҡортостандың халыҡ шағиры Мостай Кәримдең тыуған көнөнә һәм Әҙәбиәт йылына арналған.
Әҙәби ун көнлөктә Өфөнөң белем биреү учреждениелары уҡыусылары һәм уҡытыусылар ҡатнаша ала. Конкурстың номинациялары: видеодәрестәр (уҡытыусылар өсөн генә), «Минең яратҡан яҙыусым (шағирым)» видеороликтары, «Әҙәби Өфө» фотоконкурсы.
Башҡорт һәм рус телдәрендә яҙылған эштәр 11 октябрҙән 21-нә тиклем ҡабул ителә, 22-нән 26-на ҡәҙәр — бәйгегә, 29 октябрҙә түңәрәк өҫтәлдә ун көнлөккә йомғаҡ яһала. Материалдарҙы «Бәйләнештә» социаль селтәрендәге махсус биткә һалырға йәки mustay_karim@mail.ru электрон почтаһына ебәрергә мөмкин.
Конкурсты ойоштороусылар — Бөтә донъя башҡорттары ҡоролтайының башҡарма комитеты ярҙамында Башҡортостандың Әхмәтзәки Вәлиди исемендәге Милли китапханаһы менән берлектә Өфө ҡалаһы хакимиәтенең мәғариф идаралығы, Өфө ҡалаһының мәғлүмәт-методик үҙәге, Мостай Кәрим исемендәге 158-се башҡорт гимназияһы.


text:
Өмәләр арҡаһында Башҡортостан 285 мең кубометр сүп-сарҙан ҡотолдо
Өмәләр һәм санитар йомалар арҡаһында Башҡортостанда таҙартыу һәм төҙөкләндереү эштәренең 98 проценты самаһы тамамланды. Һуңғы мәғлүмәттәр буйынса, республикабыҙ территорияһын таҙартыу, төҙөкләндереү һәм йәшелләндереү буйынса сараларҙа 2,4 миллиондан ашыу халыҡ ҡатнашҡан. Өмәләргә 33 мең техника берәмеге йәлеп ителгән. 285 мең кубометр ҡаты көнкүреш ҡалдыҡтары йыйылған һәм полигондарға, сүплектәргә сығарып түгелгән.
«Башинформ» агентлығына төбәктең Тәбиғәттән файҙаланыу һәм экология министрлығының матбуғат хеҙмәтенән хәбәр итеүҙәренсә, өмәләр сиктәрендә юл япмаһын ремонтлау эштәре лә алып барыла. Ағымдағы йылдың 20 майына ҡарата был күрһәткес республикала ике миллиондан ашыу квадрат метрға еткән. Тораҡ пункттарҙа 276 мең погон метрҙан ашыу ҡоймалар, бина фасадтары һәм башҡа төҙөкләндереү элементтары ремонтланған.
Бынан тыш, Башҡортостанда биләмәләрҙе йәшелләндереү эштәре лә алып барыла. Дөйөм алғанда, республикала миллиондан ашыу һәр төрлө ағас һәм ҡыуаҡтар ултыртылған. Тәтешле районы йәшеллләндереү буйынса алдынғы урында, бында дөйөм тырышлыҡ менән 646 мең үҫенте ултыртылған.
Республика райондары һәм ҡалаларында өмәләр 4 апрелдән 21 майға тиклем барҙы. Әммә насар һауа шарттары арҡаһында Белорет, Учалы һәм Бөрйән райондарында таҙартыу һәм йәшелләндереү саралары һуңыраҡ башланды. Шуға күрә был райондарҙа экологик өмәләр әле һаман дауам итә.


text:
Өфөләге «Гидравлика» һәм Октябрьскийҙағы «ОЗНА» импортты алмаштырыусы проекттарға 400 миллион һумдан ашыу займ аласаҡ Фото: Андрей Старостин
Өфөләге «Гидравлика» һәм Октябрьскийҙағы «ОЗНА» импортты алмаштырыусы проекттарға 400 миллион һумдан ашыу займ аласаҡ
Өфөләге «Гидравлика» һәм Октябрьскийҙағы «ОЗНА» импортты алмаштырыусы проекттарға 400 миллион һумдан ашыу займ аласаҡ Фото: Андрей Старостин
ӨФӨ, 2016 йыл, 9 июнь. /«Башинформ» мәғлүмәт агентлығы, Ольга Мортазина/.
Өфөләге «Гидравлика» һәм Октябрьскийҙағы «ОЗНА» импортты алмаштырыусы проекттарға 400 миллион һумдан ашыу займ аласаҡ. Был хаҡта Башҡортостан Хөкүмәтенең матбуғат хеҙмәте хәбәр итә. Сәнәғәтте үҫтереү фондының эксперт советы Башҡортостандың тағы ике проектын тормошҡа ашырыу өсөн ике льготалы займ биреүҙе (йылына биш процент менән) хупланы. Өфөлә илдә етештерелгән пассажир самолеттары өсөн газ турбинаһы двигателдәрен сығарыуға 300 миллион һум аҡса тотонолоуы ихтимал. Октябрьский ҡалаһында быраулау насостары өсөн инновациялы тығындар етештереүгә 116 миллион һум бүлеү ҡаралған.
Быға тиклем Сәнәғәтте үҫтереү фонды «Станкостроение» ғилми-етештереү берекмәһе менән займ килешеүенә ҡул ҡуйғайны. Ошо берекмә Стәрлетамаҡта һанлы идара итеү станоктары өсөн заманса корпустар етештереүҙе яйға һалырға ниәтләй. Займдың суммаһы — 235,3 миллион һум.
Белорет металлургия комбинатының проекты ла хуплау тапты. Ул ҡорос канаттар етештереүҙе күҙ уңында тота. Займдың суммаһы — 255,3 миллион һум.
2014 йылдың аҙағында Рәсәй сәнәғәтен яңыртыу, яңы производстволар ойоштороу һәм импортты алмаштырыуҙы тәьмин итеү өсөн Сәнәғәтте үҫтереү фонды булдырылды. 2015 йылдан фонд 62 проектҡа льготалы берлектә финанслау мөмкинлеге бирҙе. Займдарҙың дөйөм суммаһы 20,8 миллиард һум тәшкил итә.


text:
Фото:
Йәрмәкәй районында яңы етәксе
Фото:
Кисә Йәрмәкәй районы Советы ултырышында район хакимиәте башлығы итеп контракт буйынса Ғафуан Шәйхетдинов тәғәйенләнде. Был вазифаға ул конкурс һөҙөмтәләре буйынса ҡуйылды.
Ғафуан Мадияр улы Шәйхетдинов 1962 йылда Нуриман районының Сатлыҡ ауылында тыуған.
Башҡортостан ауыл хужалығы институтын һәм БР Президенты ҡарамағындағы Башҡортостан дәүләт хеҙмәте һәм идара итеү академияһын тамамлаған.
Төрлө йылдарҙа Өфө моторҙар эшләү берекмәһендә токарь, «Иглин» совхозында эшсе, Куйбышев тимер юлының Черниковка станцияһында поездар төҙөүсе ярҙамсыһының уҡыусыһы, «Алатыр» совхозының малсылыҡ комплексында оператор булып эшләй.
Бер нисә йыл дауамында ВЛКСМ-дың Иглин район комитеты инструкторы, беренсе һәм икенсе секретары була.
Артабан «Башҡорт» производство берекмәһендә һәм Иглин районы хакимиәтендә лә эшләй.
«Башсельстрой» акционерҙар йәмғиәтенең «Төҙөлөш материалдары» магазины директоры, «Иглин май заводы» асыҡ акционерҙар йәмғиәтенең генераль директоры, Өфөнөң Калинин районы «Трал» муниципаль унитар предприятиеһының ярҙамсы хужалығы директоры, хакимиәт башлығы урынбаҫары, Башҡортостандың баш ҡалаһының Совет районы хакимиәтендә территориялар һәм кадрҙар менән эшләү идараһы начальнигы була.
Һуңғы өс йылда Башҡортостан Президенты Хакимиәтенең Территориялар менән эшләү, кадрҙар тәьминәте һәм дәүләт наградалары идараһының территориялар менән эшләү бүлеге советнигы, баш консультанты булып эшләй.
Хәтерегеҙгә төшөрәбеҙ, Йәрмәкәй районының элекке башлығы Дифғәт Хантимеров ҙур янъялдан һуң республика Президенты Рөстәм Хәмитов талабы буйынса биләгән вазифаһынан бушатылды.


text:
Баш ҡалала БРИКС һәм ШОС илдәре лидерҙары хөрмәтенә Рәсәй Президенты исеменән ҡабул итеү ойошторолдо Фото: Башҡортостан Республикаһы Башлығы сайтынан
Баш ҡалала БРИКС һәм ШОС илдәре лидерҙары хөрмәтенә Рәсәй Президенты исеменән ҡабул итеү ойошторолдо
Баш ҡалала БРИКС һәм ШОС илдәре лидерҙары хөрмәтенә Рәсәй Президенты исеменән ҡабул итеү ойошторолдо Фото: Башҡортостан Республикаһы Башлығы сайтынан
ӨФӨ, 2015 йыл, 10 июль. /«Башинформ» мәғлүмәт агентлығы, Әлим Фәйезов/.
Кисә Өфөлә БРИКС саммитында һәм Шанхай хеҙмәттәшлек ойошмаһы ағзалары булған дәүләт башлыҡтары Советы ултырышында ҡатнашыусылар хөрмәтенә Рәсәй Президенты исеменән рәсми ҡабул итеү ойошторолдо. Унда Башҡортостан Башлығы Рөстәм Хәмитов ҡатнашты.
Тантаналы сара Башҡорт дәүләт опера һәм балет театрында уҙҙы, тип хәбәр иттеләр республика Башлығының матбуғат хеҙмәтенән.
— Илдәребеҙҙе һәм халҡыбыҙҙы дуҫтарса мөнәсәбәт кенә түгел, шулай уҡ донъябыҙҙа тыныслыҡ булдырыу, тотороҡло үҫеш өсөн уңайлы шарттар тыуҙырыу теләге берләштерә. БРИКС, ШОС һәм Евразия иҡтисади союзы кеүек күп яҡлы ойошмалар сиктәрендә эшләүҙең, ике яҡлы бәйләнештәр булдырыуҙың төп асылы шунда, — тине сәләмләү һүҙендә Рәсәй Президенты Владимир Путин. — Бында күрһәтелгән дәүләттәрҙең күбеһе Евразияла урынлашҡан. Был — беҙҙең йортобоҙ, барыбыҙ ҙа ошо йортта тыныслыҡ, муллыҡ булыуын, экстремизмға юл ҡуйылмауын теләйбеҙ. Башҡортостандың баш ҡалаһында эшләү һөҙөмтәләре ошо маҡсаттарҙы ғәмәлгә ашырыуға ҙур өлөш индерер, тип ышанам.


text:
Өфөлә Башҡортостандың коммерцияға ҡарамаған ойошмаларының II Граждандар форумы эшләй башланыФото: Андрей Старостин
Өфөлә Башҡортостандың коммерцияға ҡарамаған ойошмаларының II Граждандар форумы эшләй башланы
Өфөлә Башҡортостандың коммерцияға ҡарамаған ойошмаларының II Граждандар форумы эшләй башланыФото: Андрей Старостин
ӨФӨ, 2015 йыл, 2 апрель. /«Башинформ» мәғлүмәт агентлығы, Гөлфиә Акулова/.
2 апрелдә Өфөлә Башҡортостан Республикаһы Дәүләт Йыйылышы майҙансығында Башҡортостандың коммерцияға ҡарамаған ойошмаларының II Граждандар форумы эш башланы. Форум эшендә Башҡортостан Башлығы Рөстәм Хәмитов ҡатнаша. Форумдың ойоштороусылары булып Башҡортостандың Йәмәғәт палатаһы, республиканың Хеҙмәт һәм халыҡты социаль яҡлау министрлығы, Өфө ҡалаһы үҫеше йәмәғәт фонды сығыш яһай.
Коммерцияға ҡарамаған ойошмаларҙың съезы республикала гражданлыҡ йәмғиәте үҫеше проблемалары һәм коммерцияға ҡарамаған ойошмаларҙың муниципаль берәмектәрҙең социаль-иҡтисади үҫешендә ҡатнашыуы мәсьәләләре буйынса фекерҙәр туплау өсөн аралашыу майҙансығына әүереләсәк. Форум сиктәрендә пленар ултырыштар, секция эштәрен, оҫталыҡ дәрестәрен һәм тематик майҙансыҡтар үткәреү планлаштырылған. Ошо эш һөҙөмтәләре буйынса коммерцияға ҡарамаған ойошмаларҙың муниципаль берәмектәрҙең социаль-иҡтисади һәм территориаль үҫешендә ҡатнашыу кимәлен күтәреү буйынса тәҡдимдәр әҙерләнәсәк.
Форумға Рәсәй Федерацияһының Йәмәғәт палатаһы һәм Волга буйы федераль округы республикалары, крайҙары һәм өлкәләренең Йәмәғәт палаталары вәкилдәре, башҡарма власть органдары вәкилдәре, социаль йүнәлешле коммерцияға ҡарамаған ойошма һәм социаль яуаплы бизнес етәкселәре саҡырылған. Улар башҡарма власть органдарының төбәктең коммерцияға ҡарамаған ойошмалары менән үҙ-ара килешеп эш итеү һәм социаль йүнәлешле коммерцияға ҡарамаған ойошмаларға ярҙам программаһын ғәмәлгә ашырыуға субсидиялар биреү өсөн Рәсәй субъекттары араһында конкурс буйынса һайлап алыуҙа ҡатнашыу тәжрибәһе менән уртаҡлашасаҡ.
Форум ике көн дауамында бара.


text:
Берҙәм рәсәйлеләр Өфөгә юлдарҙы ремонтлауға 795 миллион һум бүләсәк
«Рәсәйҙең яңы юлдары» партия проектын тормошҡа ашырыу сиктәрендә «Берҙәм Рәсәй» юлдарҙы реконструкциялауға һәм ихаталарҙы төҙөкләндереүгә Өфөгә 2011 йылда 795 миллион һум бүләсәк. Был хаҡта блогерҙар һәм журналистар менән осрашыуҙа партияның төбәк башҡарма комитеты етәксеһе Рөстәм Ишмөхәмәтов белдерҙе.
— Өфө транспорт системаһын үҫтереүгә бындай аҡса тәүге тапҡыр килә, — тине ул. – Муниципаль һәм республика бюджеттарынан капитал һалыуҙар менән бергә Өфөлә юлдарҙы реконструкциялауға быйыл миллиард һумдан ашыу аҡса йүнәлтеләсәк.
Бүленгән средстволар һөҙөмтәле файҙаланылһын өсөн, берҙәм рәсәйлеләр халыҡтан юлдар һәм ихаталарҙы төҙөкләндереүгә заявкалар ҡабул итеүҙе ойоштора. Әлеге ваҡытта бындай иң күп заявкалар Сипайлово биҫтәһенән һәм Өфө үҙәгендәге шәхси секторҙан килгән.
— Ҡайҙа эштәр алып барырға кәрәклеген элек район йәки ҡала башлығы күрһәтә ине, — ти Рөстәм Ишмөхәмәтов. – Бындай хәл башҡаса булмаясаҡ. – Юлдарҙы реконструкциялау урындарын ҡала хакимиәте, йәмәғәтселек һәм республиканың транспорт һәм юл хужалығы буйынса дәүләт комитеты менән берлектә үҙебеҙ билдәләйәсәкбеҙ.
Интернеттағы проект битендә (http://doroga-ufa.ru/) Өфөлә юлдарҙы ремонтлау буйынса халыҡтан тәҡдимдәр ҡабул итеү алып барыла. «Берҙәм Рәсәй» менән йәлеп ителгән 795 миллион һумдың 530 миллионы — ихаталарҙы төҙөкләндереүгә, 265 миллионы юлдарҙы реконструкциялауға йүнәлтеләсәк, тип күҙаллана.


text:
Зәки Вәлиди музейы яңы экспонаттар менән тулыланды
Зәки Вәлидиҙең башҡаланың 14-се мәктәбендә урынлашҡан музейы яңы экспонаттар менән тулыланды.
Башҡорт теле һәм әҙәбиәте уҡытыусыһы Әлфинур Ғиззәтуллина билдәләүенсә, ҡомартҡыларҙың әһәмиәте бик ҙур. Уларҙа арҙаҡлы милләттәшебеҙҙең шәхсиәте, уның холоҡ-фиғеле сағыла. Яҡындары Әхмәтзәки Вәлиди Төркиәнең Болу һәм Улудаг тауҙарында саңғы шыуырға яратыуы хаҡында ла һөйләй. Башҡортостан һәм Уралды хәтерләтә улар, тип тәьҫораттары менән бүлешкән остаз.
Һалҡын ҡышта ҡарҙа аунаған, яҙғы йәшеллеккә күмелгән хәтфә болондарҙы гиҙгән, йәйге һәм көҙгө төҫтәр сағыулығын күреп үҫкән арҙаҡлы милләтәшебеҙгә Анатолиялағы бер төрлө һауа шарттары йыш ҡына ялҡытҡандыр ҙа, моғайын. Шуға ла ул йәйәүләп тауҙарға үрмәләргә, ҡоштар тауышын, мәғрүр ҡарағайҙар шаулауын тыңларға яратҡан тип фаразларға мөмкин.
Яҡындары күҙ нуры түгеп, ҡулдан бәйләнгән йөн ойоҡбаш һәм бейәләйҙе лә остаз ҡәҙерләп һаҡлаған. Йылы яҡта, әлбиттә, уларға ихтияж юҡ, әммә Зәки Вәлиди был әйберҙәрҙе тыуған төбәгенәң төҫө булараҡ күргән. Әхмәтзәки Вәлидиҙең Башҡортостанды һағынып йәшәүе билдәле.
Күңел һыҙланыуҙарын ул ҡурай моңо һәм халыҡ йырҙары менән баҫҡан. Остаздың тауышы магнитофон таҫмаһында һаҡланып ҡалған. Баш ҡаланың 14-се мәктәбенең тарихы ла остаздың тормош юлы менән бәйле. Белем усағы торған ерҙә элегерәк Ғосмания мәҙрәсәһе урынлашҡан. Революцияға тиклем унда Әхмәтзәки Вәлиди балалар уҡытҡан.
2008 йылда мәктәп коллективы тырышлығы менән белем усағында арҙаҡлы милләтәшебеҙҙең музей-кабинеты асылды. Музейҙа Әхмәт Зәки Вәлидиҙең шәхси әйберҙәре менән берлектә, ижади мираҫы ла һаҡлана. Үҙе йәшәгән дәүерҙә баҫылған китаптарын, шәрҡиәтсе-ғалимдың яҡындары бүләк иткән. Остаздың уҡыусыларының береһе Тунджер Байҡараның хәтерләүенсә, Зәки Вәлиди ғүмеренең һуңғы көнөнә тиклем Башҡортостанға ҡайтырға өмөтләнеп йәшәгән. Уның хыялы үҙе вафат булғас егерме йыл самаһы үткәс тормошҡа ашты.
Әхмәт Зәки Вәлидиҙең яҡты исеме тыуған халҡына ҡайтарылды. Бөгөн Бөтә Донъя башҡорттары ҡоролтайы Әхмәт Зәки Вәлидиҙең Башҡорт автономияһын ойоштороуҙағы роле тигән түңәрәк өҫтәл ултырышы үткәрҙе. Унда һуңғы арала был шәхескә ҡарата ҡара яғыуҙар тураһында һүҙ барҙы. Әхмәт Зәки Вәлиди яҡлауға мохтаж түгел, бары тик уның тормошон ентекле өйрәнергә кәрәк тиелде ултырышта.
Шул осраҡта ғына тарихи шәхес исеменә ҡара яғыуҙарҙан ҡотолорға мөмкин. Тарих фәндәре кандидаты Марсель Фархшатов. Ҡайһы бер мәғлүмәт саралары Зәки Вәлидиҙе фашист Германияһы менән бәйләнештә тороуҙа ғәйепләй. Тарихсы Марат Ҡолшәрипов әйтеүенсә, бындай белдереүҙәр нигеҙһеҙ.
Марат Ҡолшәрипов әйтеүенсә, айырым киң мәғлүмәт сараларындағы белдереүҙәр бер ниндәй ҙә тарихи документтар менән дә нығытылмаған. 1939-сы йылдың авгусына тиклем Әхмәт Зәки Вәлиди Туған ысынлап та Германияла йәшәй һәм Бонн университетында уҡыта. Һуңынан Төркиәгә ҡайта.


text:
Башҡортостан Президенты спорт үҫеше мәсьәләһе буйынса семинар-кәңәшмә үткәрҙеФото: Олег Яровиков
Башҡортостан Президенты спорт үҫеше мәсьәләһе буйынса семинар-кәңәшмә үткәрҙе
Башҡортостан Президенты спорт үҫеше мәсьәләһе буйынса семинар-кәңәшмә үткәрҙеФото: Олег Яровиков
25 февралдә Октябрьский ҡалаһында Башҡортостан Президенты Рөстәм Хәмитов «Физик культура һәм күмәк спорт үҫеше» темаһына муниципаль район һәм ҡала округы хакимиәттәре башлыҡтары ҡатнашлығында семинар-кәңәшмәнең пленар өлөшөн үткәрҙе, тип хәбәр иттеләр төбәк башлығының матбуғат хеҙмәтенән.
Семинарҙа ҡатнашыусылар алдында сығыш яһап, республика башлығы, семинарҙың актуаллеге иң тәүҙә Олимпиада тамамланғандан һуң шунда уҡ үткәрелеүе менән бәйле, тип билдәләне. Рөстәм Хәмитов Башҡортостан спортсыларының, шорт-трексылар Семен Елистратов һәм Руслан Захаровтың, ҡаҙаныштарын юғары баһаланы.
— Улар хәҙер киләһе чемпионатҡа юлланды һәм республикаға марттың аҙағында ғына ҡайтасаҡ. Уларҙы ҡаршы аласаҡбыҙ, ҡотлаясаҡбыҙ һәм беҙ үҙ-ара республикала шорт-трек үҫтереүҙә ярҙам итеүебеҙ тураһында килештек. Беҙҙә компетенция, кешеләр, чемпиондар, белгестәр, күнегеү өсөн боҙ, яһалма боҙ бар, — тине Рөстәм Хәмитов.
Бынан тыш, Президент, ике көмөш миҙал яулаусы, республикабыҙҙа тыуған Ольга Вилухинаның уңыштарын билдәләне.
— Мин уға һәм, эстафетаны еңеүсе, егеттәргә шылтыраттым, улар бөтәһе лә шат, хис-тойғоға бай. Тренер Андрей Иванович Максимов был спорт төрөн бында уңышлы үҫтереүҙе теләй. Шулай буласаҡ та. Ольга Вилухина, мин уны ҡотлағанда, бик шат ине һәм бөтә республика халҡына ҙур сәләмен ебәрҙе. Беҙ уны оҙаҡламай күрербеҙ тип ышанам, әммә ул хәҙер Новосибирск өсөн сығыш яһай. Беҙҙең ҡыҙ, республикала тыуған, үҫкән, үҙебеҙҙә спортсы булып киткән, инде биш йыл беҙҙең дуҫ Новосибирск өлкәһе өсөн сығыш яһай, миҙалдар ҡоя, — тип билдәләне Президент. Ул шулай уҡ Рәсәй командаһы составында Сочиҙа Олимпиадала сығыш яһаусы Башҡортостандың башҡа вәкилдәрен дә иҫкә алып үтте.
Республика башлығы фекеренсә, «егеттәребеҙҙең уңышлы сығыш яһауы – спортсыларҙың, тренерҙарҙың күп йылдар эшләү һөҙөмтәһе. Беҙҙә перспективалы спортсыларҙы һайлау һәм әҙерләү буйынса системалы тренер-методик эше яҡшы ҡуйылған, былар барыһы ла яҡшы. Беҙ Рәсәй Федерацияһының башҡа субъекттары менән сағыштырмаса ҙур күрһәткестәргә эйә. Беҙ был һөҙөмтәләр менән, Олимпиадаға тәҡдим ителгән, иң яҡшы төбәктәр унлығына инәбеҙ».
Республикала спорт үҫеше буйынса алдағы бурыстар тураһында һөйләгәндә, Рөстәм Хәмитов, «ресурстарҙы оптималь тотоноу иҫәбенә генә алға китеште ойоштороп була. Бөгөн беҙ төҙөгән нәмәләр – бик ҡиммәт, проектлаусыларҙың, төҙөүселәрҙең, подрядсыларҙың теҙгенендә барабыҙ, үҙебеҙ спорт ҡоролмалары төҙөлөшө хаҡының процесын минималь рәүештә көйләйбеҙ. Бындай объекттар беҙгә бик күп кәрәк. Һәр район үҙәгендә, ә бәлки һәр ҙур ауылда спорт залы булыу зарур, ә төҙөүселәр тәҡдим иткән аҡсаларға, беҙ был эште башҡара алмайбыҙ», тип һыҙыҡ өҫтөнә алды.
«Республикабыҙҙа 100-ҙән ашыу спорт төрө, инвалидтар өсөн 20-нән күберәк спорт төрө үҫешә. Спорт ҡоролмалары иҫәбе буйынса Волга буйы федераль округында беренсе урынды биләйбеҙ, улар беҙҙә 11 мең. Беҙ Волга буйы федераль округының иң ҙур субъекты, халыҡ иҫәбе беҙҙә иң күбе, шуға күрә спорт ҡоролмалары ла күп булырға тейеш», тип билдәләне Президент.
— Власть органдарының маҡсаты – кешеләр спорт, физик культура менән шөғөлләнһен өсөн бөтә шарттар булдырыу. Был йәмғиәтебеҙ тормошонда иң мөһим өлөш, ул бер яҡтан, кешене дисциплинаға өйрәтә, икенсе яҡтан, һаулыҡ, буш ваҡытты дөрөҫ эшкә арнау өсөн мөмкинлек бирә. Һеҙ, хөрмәтле район, ҡала башлыҡтары, һис шикһеҙ, алғы флангта, бөтә был ваҡиғаларҙың осонда, һәм һеҙҙән, тәү сиратта, спорттың нисек ойошторолоуы, райондарҙа һәм ҡалаларҙа физик культура үҫеше нисек тормошҡа ашырылыуы торасаҡ, — тине республика башлығы.
Октябрьскийҙа семинар-кәңәшмәлә Рөстәм Хәмитовтың сығышының стенограммаһы менән БР Президентының рәсми сайтында танышырға була.


text:
Башҡортостан халҡы «Рәсәй Федерацияһында белем биреү тураһында» закон проекты буйынса интернетта фекер алыша ала
Башҡортостандың һәр кешеһе «Рәсәй Федерацияһында мәғариф тураһында» закон проектына тәнҡитле иҫкәрмә йәки комментарий ҡалдыра ала. Уның тексы РФ Президенты ҡушыуы буйынса шаршамбы, 1 декабрҙә, zakonoproekt2010.ru сайтында урынлаштырылды. Закон проектын тикшереү 2011 йылдың 1 февраленә тиклем дауам итәсәк.
Хәтерегеҙгә төшөрәбеҙ, тәүге тапҡыр яңы әҙерләнгән документ ағымдағы йылдың майында Рәсәйҙең Мәғариф һәм фән министрлығының рәсми сайтында баҫылып сыҡҡайны. Ярты йыл дауамында Мәғариф һәм фән министрлығы сайтында, Йәмәғәт Палатаһында, Федерация Советында, Дәүләт Думаһында, Рәсәй Ректорҙар союзында уның буйынса фекер алышыуҙар барҙы. Унда, башлыса, мәғариф берләшмәһе ҡатнашты. Был эш һөҙөмтәһендә текст ярайһы ныҡ эшкәртелде һәм ул хәҙер zakonoproekt2010.ru сайтында киң йәмәғәтселек иғтибарына сығарыла, — тиелгән РФ Мәғариф һәм фән министрлығының матбуғат хеҙмәте хәбәрендә.


text:
Башҡортостан Рәсәйҙең ЮНЕСКО эштәре буйынса комиссияһы йыйылышында халыҡ-ара проекттар тәҡдим иттеФото: Андрей Старостин
Башҡортостан Рәсәйҙең ЮНЕСКО эштәре буйынса комиссияһы йыйылышында халыҡ-ара проекттар тәҡдим итте
Башҡортостан Рәсәйҙең ЮНЕСКО эштәре буйынса комиссияһы йыйылышында халыҡ-ара проекттар тәҡдим иттеФото: Андрей Старостин
20 декабрҙә Башҡортостан Республикаһы Хөкүмәте Премьер-министры урынбаҫары Лилиә Ғүмәрова Мәскәүҙә Рәсәй Федерацияһының ЮНЕСКО эштәре буйынса комиссияһының «Башҡортостан Республикаһының ЮНЕСКО менән хеҙмәттәшлеге тураһында» дөйөм йыйылышында сығыш яһаны, тип хәбәр иттеләр БР Хөкүмәтенең матбуғат хеҙмәтенән.
Комиссия ултырышы Рәсәйҙең сит ил эштәре министры Сергей Лавров рәйеслегендә үтте. Был сәйәси сарала БР Хөкүмәте вице-премьеры Башҡортостандың халыҡ-ара гуманитар проекттарын тәҡдим итте. Атап әйткәндә, ул 2013 йылда Башҡортостандың ЮНЕСКО ҡарамағындағы «Донъя халыҡтары мәҙәниәттәре диалогы» акцияһында ҡатнашыуын дауам итәсәге хаҡында әйтте. Уның сиктәрендә республиканың ижади коллективтары сит илдәрҙә сығыш яһаясаҡ. Һуңғы йылдарҙа Башҡортостандың бындай презентациялары Германия, Франция, Швейцария һәм Балтика илдәрендә үткәрелгәйне.
— Беҙҙең тарафтан әҙерләнгән күргәҙмәләр һәм концерттар республика хаҡында сағыу һәм яҡты тәьҫораттар ҡалдырҙы, — тип хәбәр итте Лилиә Ғүмәрова. – Алдағы йылдың ноябрендә ЮНЕСКО-ның Париждағы штаб-фатирында беҙҙең республика менән ЮНЕСКО-ның хеҙмәттәшлегенә 15 йыл тулыуға арналған Башҡортостандың халыҡ-ара презентацияһын үткәрергә планлаштырабыҙ.


text:
Өфөлә Икенсе Фәхретдинов уҡыуҙары үткәрелә
Өфөлә «Мосолман мәғарифының һәм мәҙәниәтенең инновацион ресурстары» икенсе Фәхретдинов уҡыуҙарына әҙерлек буйынса ойоштороу комитеты ултырышы үтте, тип хәбәр итте «Башинформ» агентлығына ултырышта ҡатнашҡан Мәрйәм Солтанова исемендәге Ислам колледжы директоры Илдар Малахов.
Осрашыуҙа ҡатнашыусылар Фәхретдинов уҡыуҙары үтәсәк датаны билдәләне – 2011 йылдың 5 апреле. Үткәреү урыны – Башҡорт дәүләт филармонияһының Бәләкәй залы. Пленар ултырыштан һуң сарала ҡатнашыусылар секциялар буйлап тараласаҡ, улар М.Аҡмулла исемендәге Башҡорт дәүләт педагогия университеты, Рәсәй фәндәр академияһының Өфө ғилми үҙәге һәм М.Солтанова исемендәге Ислам колледжы биналарында үтәсәк.
Икенсе Фәхретдинов уҡыуҙарын ойоштороусылар БР Президенты ҡарамағындағы Дәүләт – конфессия ара мөнәсәбәттәр буйынса совет, Рәсәй фәндәр академияһы Өфө ғилми үҙәгенең Этнологик тикшеренеүҙәр институты, БДПУ, Рәсәй мосолмандарының Үҙәк диниә назараты, Башҡортостан мосолмандары Диниә назараты һәм Нижегородка өлкәһе мосолмандары Диниә назараты сығыш яһай.
Беренсе Фәхретдинов уҡыуҙары 2009 йылдың апрелендә үткәйне.


text:
Башҡортостанда «Профсойошма дисконт картаһы» проекты старт алды
Беҙҙең республикала «Профойошма дисконт картаһы» проекты старт алды. «Башинформ» агентлығына БР Профойошмалар федерацияһының матбуғат үҙәгенән хәбәр итеүҙәренсә, хәҙер бындай картаға эйә профойошма ағзалары был проектта ҡатнашыусы компанияларҙың тауарҙары һәм хеҙмәттәрен ташламалар менән ҡуллана ала.
Бындай ташламалар менән ҡулланып булған тауар һәм хеҙмәттәр исемлегенә аҙыҡ-түлек продукттары, автозаправкалау станцияһында яғыулыҡ һалыу, бөҙрәхана һәм туристик фирмалар хеҙмәте һәм башҡалар инә. Хәҙерге ваҡытта БР Профойошмалар федерацияһы партнерҙары, проектта ҡатнашыусылар, иҫәбендә ун бишләп компания бар. Әммә киләсәктә уларҙың һаны мотлаҡ артасаҡ, тимәк, ташламалар менән ҡулланып булған хеҙмәттәр һаны ла күбәйәсәк.
«Профойошма дисконт карта»һын профойошма ағзалары предприятие һәм ойошма профкомдарында ала ала.


text:
Бәләкәй BEARR 2010 гранттары
BEARR Trust — Великобританияла теркәлгән хәйриә ойошмаһы, граждандар йәмғиәтен нығытыу маҡсатында һаулыҡ һаҡлау һәм социаль тәьминәт өлкәләрендә гранттар конкурсына заявкалар ҡабул итә башлауы тураһында иғлан итте.
Программаның маҡсаты – Рәсәйҙең күрһәтелгән өлкәләрҙә башҡа структуралар менән партнерлыҡта эшләүсе бәләкәй дәүләттеке булмаған ойошмаларын финанслау.
2010 йылда бәләкәй гранттар ике категория буйынса биреләсәк:
1. Йортһоҙ һәм махсус учреждениеларҙа көн күреүсе кешеләргә йәмғиәткә ҡайтарыу өсөн ярҙам итеү.
2. Балаларҙың һәм йәштәрҙең психик һаулығы проблемаһы менән шөғөлләнеүсе ғаиләләрҙең һәм профессионалдарҙың үҙ-ара ярҙам селтәрен ойоштороуға булышлыҡ итеү.
Ентеклерәк мәғлүмәттәр http://www.bearr.org/ru/smallgrantscheme сайтында.


text:
Баймаҡ районында 112-се Башҡорт кавалерия дивизияһының 70 йыллығы билдәләнә
Баймаҡ районы Темәс ауылының моделле китапханаһында 112-се Башҡорт кавалерия дивизияһының 70 йыллығына арналған түңәрәк өҫтәл үтте. Ойоштороусылар булып ауылдың моделле китапханаһы һәм «Темәс» башҡорт тарихи-мәҙәни үҙәге сығыш яһаны. Ултырышта Темәс урта мәктәбе уҡытыусылары һәм уҡыусылары, «Темәс» башҡорт тарихи-мәҙәни үҙәге хеҙмәткәрҙәре, «Атайсал» һәм «Ағинәйҙәр» (Баймаҡ ҡалаһы) клубтары ағзалары ҡатнашты. Үҫеп килеүсе быуында ватансылыҡ тойғоһон тәрбиәләү, милли традицияларҙы тергеҙеү сараның төп маҡсаты булып торҙо.
«Башинформ» агентлығына Башҡорт тарихи-мәҙәни үҙәге методисы Лилиә Ишбаева хәбәр итеүенсә, түңәрәк өҫтәлгә мәғлүмәт туплау буйынса төп эште «Атайсал» клубы рәйесе, мәғариф ветераны Сәлимйән Вәлиев башҡарған.
— Осрашыу аҙағында күмәкләп сәй эсеү ойошторолдо, — тип һөйләне Лилиә Ишбаева. — «Ағинәйҙәр» клубы ағзалары башҡорт халыҡ йырҙарын башҡарҙы, бейене. Барыһы ла ҡәнәғәт ҡалды.
Түңәрәк өҫтәл сиктәрендә Баймаҡтан килгән ҡунаҡтар ауылдың тарихи-крайҙы өйрәнеү музейында ла булды.


text:
Республика Хәрби Дан музейында «Афған һуғышы шаңдауы» экспозицияһы әҙерләнә
Республика Хәрби Дан музейында Афғанстан Республикаһында хеҙмәт иткән һалдаттарға арналған «Афған һуғышы» экспозицияһы әҙерләнә.
Ун йыл дауам иткән һуғышта Советтар Союзы 14 мең һалдат һәм офицерын юғалтты, Афғанстанға Башҡортостандан 9,5 мең самаһы хәрби хеҙмәткәр йүнәлтелгән, шуларҙың 334 кеше һәләк булған, алтыһы хәбәрһеҙ юғалған. Экспозиция булдырыу идеяһы «Ғаилә» сауҙа үҙәгендә өс быуын һалдаттарыбыҙ – Бөйөк Ватан һуғышында, Афған һәм Чечен һуғыштарында ҡатнашыусылар күрһәтелгән фотокүргәҙмә асылғанда тыуа. Был проект Рәсәйҙең Афғанстан ветерандары союзы бүлексәһе ҡатнашлығында Республика Хәрби Дан музейы менән бойомға ашырыла.
Экспозицияла документаль һәм фотоматериалдарҙы, диорама, Афғанстан һуғышы ветерандарының шәхси әйберҙәрен һәм атыу ҡоралдарын күрһәтеү планлаштырыла. Материалдар туплағанда ветерандарҙың үҙҙәренең дә ҡатнашыуы талап ителә. Музей коллективы үҙенең фондына Афған һуғышы менән бәйле предметтарҙы, Афғанстан Демократик Республикаһының наградаларын, айырыу билдәләрен, орден-миҙалдар, фотографиялар, гәзиттәрҙән ҡырҡып алынған статьялар, Афғанстан сувенирҙарын, документтар, китаптарҙы, ғөмүмән, шундағы ваҡиғалар менән бәйле бөтә әйберҙәрҙе ҙур шатлыҡ менән ҡабул итәсәк.


text:
ТӨРКСОЙ ағзаһы илдәренең дәүләт театрҙары етәкселәре советы ойошторолдо
ТӨРКСОЙ халыҡ-ара ойошмаһы ҡарамағында Дәүләт театрҙары етәкселәре советы булдырылды. Анталья ҡалаһында Төркиә Республикаһы Мәҙәниәт һәм туризм министрлығының Дәүләт театрҙары генераль дирекцияһы менән берлектә ТӨРКСОЙ генераль секретариаты менән ойошторолған ТӨРКСОЙ ағзаһы илдәренең милли/дәүләт академия драма театрҙары директорҙары ултырышында бындай Совет ойоштороу тураһында ҡарар ителгәйне.
Төркиә, Азербайжан, Ҡаҙағстан, Сыуашстан, Башҡортостан, Татарстан, Ҡырғыҙстан, Хакасия, төрөк Кипры, Алтай театрҙары директорҙары милли театрҙарҙың иң көнүҙәк мәсьәләләрен көн тәртибенә сығарҙы. Һәр мәҙәниәт учреждениеһы вәкиле теге йәки был тәҡдимдәрен индереп, үҙенең илендәге йәки республикаһындағы театрҙарҙың хәле тураһында һөйләне.
Ултырыш ойошманың генераль секретариаты ҡарамағында ТӨРКСОЙ ағзаһы илдәренең дәүләт театрҙары етәкселәре советын ойоштороу тураһында ҡарар ҡабул итте. Совет рәйесе итеп бер тауыштан Азербайжан дәүләт милли академия драма театры директоры Исрафил Исрафилов һайланды. Әйткәндәй, Совет рәйесе итеп йыл һайын ТӨРКСОЙ составына ингән теге йәки был ил, республика вәкиле һайланасаҡ.
Ултырышта ҡатнашыусылар фекеренсә, ТӨРКСОЙ ағзаһы илдәренең дәүләт театрҙары етәкселәре советы ҡатнашыусы илдәрҙең театрҙарына яңы ҡараш һәм сәнғәттең был өлкәһен үҫтереүҙә берлектәге хеҙмәттәшлеккә ныҡлы нигеҙ булдырырға мөмкинлек бирәсәк. Мәҫәлән, Совет ярҙамында белгестәр – актерҙар, техник персонал менән ижади алмашыу, бөтә донъя буйлап гастроль турнеһы ойоштороласаҡ.
Шуныһы ла мөһим: төрки телле театрҙар өсөн театр сәнғәте ярҙамында мөнәсәбәттәрҙе нығытыу маҡсатында берлектәге фестивалдәр үткәреләсәк, төрлө наградалар булдырыласаҡ.
Атап әйткәндә, 2012 йылда Баҡыла азербайжан яҙыусыһы, философ-материалист һәм йәмәғәт эшмәкәре Ахундзаде Мирза Фаталиҙың тыуыуына 200 йыл тулыуына арналған фестиваль үтәсәк. Шулай уҡ яҡын киләсәктә Совет ағзалары араһында оператив рәүештә мәғлүмәт менән алмашыу өсөн үҙҙәренең сайтын булдырыу планлаштырыла. Ошо арала ТӨРСОЙ ағзаһы илдәренең дәүләт академия драма театрҙары директорҙары советы төрки донъяһы театрҙарын берләштереү өҫтөндә эшләй башлаясаҡ.


text:
Ағиҙел ҡалаһы хакимиәте етәкселегендә үҙгәрештәр
23 сентябрҙә Ағиҙел ҡалаһы ҡала округы Советының ултырышы үтте, унда ҡала хакимиәте башлығы вәкәләттәрен ваҡытынан алда туҡтатыу һәм хакимиәт башлығы вазифаһын башҡарыусыны тәғәйенләү тураһындағы мәсьәләләр ҡаралды, тип хәбәр итә Башҡортостан Президентының матбуғат хеҙмәте.
Валерий Федоров икенсе эшкә күсеү сәбәпле район хакимиәте башлығы вазифаһынан бушатылды.
Ағиҙел ҡалаһы ҡала округы хакимиәте башлығы вазифаһын ваҡытлыса башҡарыуҙы Совет депутаттары Олег Крысинға йөкмәтте.
Ағиҙел ҡалаһы хакимиәте башлығы вазифаһын ул ошо вазифаға конкурс һөҙөмтәләре буйынса район Советы тәғәйенләгән кеше үҙ вазифаларын үтәй башлағанға тиклем башҡарасаҡ.
Совет ултырышында Башҡортостан Президенты Хакимиәте етәксеһе Николай Курапов ҡатнашты.


text:
Өфөлә хәләл продукция йәрминкәһе үтәсәк
6 һәм 7 ноябрҙә Өфөнөң «Ихлас» мәсете биләмәһендә Ҡорбан ғәйетенә бағышланған хәләл ризыҡтар йәрминкәһе үтәсәк. Был хаҡта «Башинформ» агентлығына Башҡортостан Республикаһы мосолмандарының Диниә назараты ҡарамағындағы «Хәләл» стандарты буйынса комитет рәйесе Тимур Шәңгәрәев хәбәр итте.
Шәриғәт ҡанундарына тап килгән аҙыҡ-түлек продукттарын етештереүселәр киң ассортимент тәҡдим итәсәк: ит, ярымфабрикаттар, ҡош ите, ҡымыҙ, һөт аҙыҡтары, май продукцияһы, кондитер изделиелары.
— Йәрминкәлә продукция сағыштырмаса арзан буласаҡ, — тине Тимур Шәңгәрәев. – Етештереүселәр продукттарын аралашсыһыҙ, туранан-тура тәҡдим итәсәк.


text:
Йәш композиторҙарҙың әҫәрҙәре халыҡ-ара кимәлдә билдәләнде
ӨФӨ, 2014 йыл, 4 сентябрь. /«Башинформ» мәғлүмәт агентлығы, Ләйлә Аралбаева/.
Өфөнөң 6-сы балалар музыка мәктәбенең биш уҡыусыһы, Новосибирскта уҙған, йәш композиторҙарҙың XV Халыҡ-ара конкурсында призлы урындар яуланы.
Белдекле жюри ағзалары Башҡортостан музыканттарының әҫәрҙәрен юғары баһаланы.
Конкурс һөҙөмтәләре буйынса Арсен Өмөтбаев «Сысҡанда ҡунаҡта» музыкаль сәхнә әҫәре өсөн урта төркөмдә беренсе дәрәжә лауреты исеменә лайыҡ булды.
Адель Кәримова «Күбәләк булырға теләүсе ҡарышлауыҡ» пьесаһы өсөн икенсе дәрәжә диплом менән бүләкләнә. Линара Ҡәйепованың пьесаһын жюри ағзалары милли башҡорт колоритлы ҡыҙыҡлы әҫәр булараҡ баһаланы һәм ул икенсе дәрәжә дипломға лайыҡ булды.
Өлкән йәштәгеләр категорияһында Елизавета Рогачева үҙенең «Каштан һәм фирүзә» тигән шиғырына романс өсөн икенсе дәрәжә диплом менән наградланды. Рәмилә Әбсәләмованың «Иҫке автола сәйәхәт» оркестр әҫәре өсөнсө дәрәжә лауреаты исемен яуланы.
Бөтә авторҙар ҙа композиторлыҡ оҫталығы нигеҙҙәрен уҡытыусы һәм композитор Замира Шәғиеваның класында өйрәнә.
Халыҡ-ара кимәлдәге конкурста Новосибирск, Кемер, Мәскәү, Ульянов, Силәбе өлкәләренән, Алтай крайынан, Ҡаҙағстан Республикаһынан һәм алыҫ сит илдән бөтәһе 250-нән ашыу ижадсы ҡатнашҡан. Мәскәү композиторы һәм педагог Екатерина Анисимова рәйеслегендәге жюри конкурста ҡатнашыусыларҙың ижади эштәрен видеояҙмалар буйынса баһалаған.


text:
Билдәле ғалим-этнограф һәм яҙыусы Жәлил Кейекбаевтың тыуыуына теүәл 100 йыл. Ғалимдың 100 йыллығы уңайынан Өфөлә Башҡорт дәүләт университетында “Профессор Жәлил Ғиниәт улы Кейекбаев һәм уның Урал-Алтай, Төрки ғилемендәге хеҙмәттәре” тип аталған халыҡ-ара ғилми-ғәмәли конференция үтте. Форумда Башҡортостан, Ҡаҙағстандан, Саха, Татарстан республикаларынан ҡунаҡтар ҡатнаша.
Күрше республика делегацияһын Татарстан Фәндәр академияһының академигы Мирфатих Зәкиев етәкләй. Жәлил Кейекбаевтың Урал-Алтай һәм Төрки ғилеме үҫешендәге роле баһалап бөткөһөҙ, тип билдәләне Мирфатих Зәкиев.


text:
Банкирҙар һәм сәнәғәтселәр Өфөлә иҡтисадты модернизациялау юлдарын тикшерәсәк
Өфөлә 19 апрелдә «Төбәк иҡтисадын модернизациялауҙа финанс институттарының роле» конференцияһы үтәсәк. Бизнес һәм кредит ойошмалары вәкилдәре предприятиеларға экологик, энергияны һаҡсыл файҙаланыусы яңы технологияларҙы индереү алымдарын һәм перспективаларын тикшерәсәк, төбәк сәнәғәт компанияларының алдынғы Рәсәй банктары менән хеҙмәттәшлек итеү тәжрибәһе менән уртаҡлашасаҡ. Бынан тыш, бәләкәй һәм урта эшҡыуарлыҡҡа ярҙам күрһәтеү буйынса федераль һәм халыҡ-ара программалар һәм бындай программаларҙың Рәсәй Федерацияһының башҡа төбәктәрендә нисек тормошҡа ашырылыуы күрһәтеләсәк.
Конференцияны «ОПОРА России» дөйөм Рәсәй бәләкәй һәм урта эшҡыуарлыҡ йәмәғәт ойошмаһы, Башҡортостан Республикаһының Сауҙа-сәнәғәт палатаһы, шулай уҡ Рәсәйҙең һәм сит илдәрҙең бер нисә кредит ойошмаһы үткәрә.


text:
Рөстәм Хәмитов педагогтарға премия биреү тураһындағы указға ҡул ҡуйҙы
19 декабрҙә Башҡортостан Президенты Рөстәм Хәмитов «Мәғариф» өҫтөнлөклө милли проектын ғәмәлгә ашырыу сиктәрендә халыҡ-ара, бөтә Рәсәй, төбәк-ара, республика олимпиадалары, конкурстары, фестивалдәренең һәм спорт ярыштарының еңеүселәрен һәм призерҙарын әҙерләгән педагогик хеҙмәткәрҙәргә 2012 йылдан Башҡортостан Республикаһы Президенты премияларын булдырыу тураһындағы указға ҡул ҡуйҙы.
Төбәк башлығының матбуғат хеҙмәтенән хәбәр итеүҙәренсә, документҡа ярашлы, йыл һайынан билдәләнеүсе премияларҙы дөйөм һәм һөнәри белем биреү учреждениелары педагогтары, уҡытыусылары һәм тренерҙары, шулай уҡ балаларға өҫтәмә белем биреү учреждениелары педагогтары ала аласаҡ.
Педагогтарға премия лауреаттарҙың премияларының 100 проценты күләмендә билдәләнә һәм республика ҡаҙнаһынан финанслана. Премиялар бирелгән педагогтар исемлеге йыл һайын 15 декабрҙән дә һуңға ҡалмайынса БР Мәғариф министрлығы сайтында баҫылып сығасаҡ.
Хәтерегеҙгә төшөрәбеҙ, Рәсәй Президенты указына һәм Рәсәй Федерацияһының Фән һәм мәғариф министрлығы бойороҡтарына ярашлы, йыл һайын Рәсәй һәм халыҡ-ара олимпиадалар еңеүселәренә — 60-ар мең һум күләмендә, ә төбәк һәм төбәк-ара олимпиадалар еңеүселәренә, Рәсәй күләмендәге олимпиадалар призерҙарына 30-ар мең һум премия билдәләнә. Был аҡса федераль бюджеттан бүленә.


text:
2012 йыл башынан алып Башҡортостанда 17586 сабый тыуған
Быйыл тәүге дүрт ай эсендә Башҡортостанда 17586 бала, 9117 малай һәм 8469 ҡыҙ, тыуған.
«Башинформ» агентлығына Социаль страховкалау фондының Башҡортостан Республикаһы буйынса төбәк бүлексәһенән хәбәр итеүҙәренсә, яңы тыуған сабыйҙар араһында 171 игеҙәк һәм 4 өс игеҙәк бар.
Нимәһе мөһим, 2011 йылдағы ошо уҡ осор менән сағыштырғанда, төбәктә тыуым күрһәткестәренең артыуы күҙәтелә.
Бынан тыш, 2012 йыл башында уҡ билдәләнгәнсә, ғаиләләрҙә икенсе һәм өсөнсө бала табыу осраҡтарының артыуы һаҡлана. Ә бына яңы тыуған сабыйҙың уртаса ауырлығы һәм буйы былтырғы кимәлдә ҡалған һәм әүәлгесә 52,12 сантиметр менән 3,35 килограмға тиң.
Өҫтәп үтәйек, «Бала табыу сертификаты» программаһы буйынса «Һаулыҡ» милли проектын тормошҡа ашырыуға 2012 йылда Фондтың төбәк бүлексәһе менән республиканың медицина ойошмаларына 239,5 миллион һум аҡса күсерелгән.


text:
Беренсе бөтә донъя һуғышында һәләк булған яугирҙарға һәйкәл ҡуйыуға үҙ өлөшөңдө индерергә мөмкин
«Рәсәй хәрби-тарихи йәмғиәте» дөйөм Рәсәй ижтимағи-дәүләт ойошмаһы «Беренсе бөтә донъя һуғышында һәләк булған Рәсәй геройҙарына һәм яугирҙарына» һәйкәлен төҙөүгә аҡса йыйыу өсөн счеттар асҡан. Башҡортостанда йәшәгән битараф булмаған кешеләр ҙә изге эшкә үҙ өлөшөн индерә ала. Һәйкәлде 2014 йылдың 1 авгусында Мәскәүҙең Еңеү паркында урынлаштырырға планлаштырыла.
2014 йылда донъя Беренсе бөтә донъя һуғышының 100 йыллығын билдәләй. Юбилей датаһы айҡанлы өҫтөнлөклө саралар араһында – Беренсе бөтә донъя һуғышында һәләк булған яугирҙарға һәйкәл ҡуйыу. Һәйкәл ҡуйыу инициативаһын һәләк булған яугирҙарҙың нәҫелдәре — Рәсәй хәрби-тарихи йәмғиәте ағзалары күтәреп сыҡты. Йәмғиәттең тәҡдимен РФ Мәҙәниәт министрлығы һәм Мәскәү Хөкүмәте хупланы.
Әлеге ваҡытта иң яҡшы һәйкәл проектына конкурс уҙҙы. Жюри ҡарары нигеҙендә, Мәскәү Хөкүмәте фекерен буйынса һәм проекттар буйынса интернет-тауыш биреү һөҙөмтәләрен иҫәпкә алып, Мәскәү символдарының береһе булып торасаҡ һәйкәл проекты һайланған. Хәҙер уны төҙөү өсөн аҡса йыйырға кәрәк. Әлеге ваҡытҡа 7,5 миллион һум йыйылған. Проект тураһындағы бөтә мәғлүмәтте, шулай уҡ түләүҙәр индереү өсөн мәғлүмәтте Рәсәй хәрби-тарихи йәмғиәтенең рәсми сайтында табырға була.


text:
Башҡортостанда 10 мең самаһы универсаль электрон карта эшләнгән
Бөгөнгө көнгә Башҡортостанда универсаль электрон карта алыуға 12,5 мең ғариза теркәлгән. 10 меңдән ашыу карта эшләнгән, шул иҫәптән 4 меңдән күберәге тапшырылған.
Йома, 8 ноябрҙә, универсаль электрон карта Башҡортостан Президенты Рөстәм Хәмитовҡа бирелде. Был хаҡта «Башинформ» агентлығына «Башҡортостан социаль карталар регистры» асыҡ акционерҙар йәмғиәте хәбәр итте.
Универсаль электрон картаны алып Рөстәм Хәмитов, универсаль электрон карта, беренсе сиратта, дәүләт һәм муниципаль хеҙмәттәрҙе асыҡ һәм аңлайышлы итергә тейеш, тип билдәләне. Уның һүҙҙәренсә, универсаль электрон карталарҙы ҡабул итеү һәм хеҙмәтләндереү инфраструктураһын үҫтерергә кәрәк, сөнки улар киләсәктә яңы быуын электрон паспорты менән эш итеүҙе тәьмин итә аласаҡ.
Универсаль электрон карта дәүләт хеҙмәттәренә махсус инфоматтар, gosuslugi.ru һәм pgu.bashkortostan.ru порталдары йәки күп функциялы үҙәктәр аша үҙаллы инеү мөмкинлеге бирә. Универсаль электрон карта яңы өлгөләге медицина полисы сифатында, мотлаҡ пенсия страховкаһы таныҡлығы, банк, транспорт һәм дисконт картаһы кеүек ҡулланыла аласаҡ.


text:
Фото:
Рафаэль Мәрҙәншин баш ҡалала граждандарҙы ҡабул итте
Фото:
Дәүләт Думаһы депутаты Гражданлыҡ, енәйәт, арбитраж һәм процессуаль ҡануниәт буйынса комитет ағзаһы Рафаэль Мәрҙәншин «Берҙәм Рәсәй» партияһы рәйесе Дмитрий Медведевтың төбәк йәмәғәт ҡабул итеү бүлмәһендә граждандар менән осрашты, тип хәбәр итә ER.RU.
Депутатҡа Өфөлә һәм республиканың яҡын урынлашҡан ҡала һәм райондарында йәшәгән граждандар мөрәжәғәт итте. Әлеге сара – быйыл төбәк аҙналығы сиктәрендә үткәрелгән беренсе осрашыу. Рафаэль Мәрҙәншин һүҙҙәренсә, үткән йыл йомғаҡтары буйынса граждандар мөрәжәғәттәренең күпселек өлөшө ыңғай хәл ителгән.
— 2012 йылда һорауҙарҙың күпселек өлөшө енәйәт эштәрен асыуға һәм мутлыҡ ҡылған өсөн эшҡыуарҙарҙы енәйәт яуаплылығына тарттырыуға ҡағылышлы булды, — тип һөйләне парламентарий. – Тейешле законға үҙгәрештәр индерелгәндән һуң, был тема буйынса мөрәжәғәттәр һаны һиҙелерлек кәмене. Әммә бизнесты рейдерлыҡ юлы менән тартып алыу буйынса мөрәжәғәттәр йышайҙы. Был мәсьәлә лә ябай түгел. Барлыҡ һорауҙар буйынса мөмкин тиклем ярҙам итергә тырыштыҡ.
Депутат шулай уҡ үткән йылда ҡаралған закон проекттары тураһында һөйләне.
— Дәүләт Думаһында РФ Енәйәт кодексына төҙәтмәләрҙең өс блогы тикшерелә, — тип хәбәр итте Рафаэль Мәрҙәншин. – Тәүгеһе эшҡыуарлыҡ эшмәкәрлегенә ҡағыла. Үҙгәрештәрҙең икенсе блогы зыян күреүсенең ғаризаһы булмай тороп, енәйәт эшен ҡуҙғатыуҙы тыйыу менән бәйле. Өсөнсөһө хоҡуҡ һаҡлау органдарына ҡарата яуаплылыҡты анығыраҡ билдәләй: оператив-тикшереү эшмәкәрлеге йомғаҡтарын боҙоп күрһәтеү өсөн енәйәт яуаплылығы индерелә. Төҙәтмәләрҙең барыһы ла халыҡҡа ярҙам итер, тип уйлайым.


text:
Фото:
Рәсәйҙә Тирә-яҡ мөхитте һаҡлау йылының эмблемаһы раҫланды
Фото:
Рәсәйҙә Тирә-яҡ мөхитте һаҡлау йылының эмблемаһы раҫланды. Иҫегеҙгә төшөрәбеҙ, ағымдағы йылдың ғинуар аҙағында илдең Тәбиғәт ресурстары һәм экология министрлығы Рәсәй Федерацияһында Тирә-яҡ мөхитте һаҡлау йылының эмблемаһын булдырыуға конкурс иғлан иткәйне. Бәйгелә бөтә төр милек формаһындағы бер нисә йөҙ предприятие һәм ойошма, шулай уҡ физик шәхестәр ҡатнашты.
Һөҙөмтәлә бөтә Рәсәй конкурсында еңеүсе тип Владимир өлкәһенең Муром ҡалаһынан Денис Ежов танылды. Уның һүҙҙәренсә, эмблема берҙәмлекте аңлата. Илдәге экологик хәлде үҙгәртеү өсөн, Рәсәйҙең барлыҡ халҡына берләшергә кәрәк. Шулай уҡ, еңеүсе фекеренсә, экология проблемалары менән көрәштә Ерҙәге һәр кеше ҡатнашырға тейеш. Эмблемала Рәсәй Федерацияһының флагында булған өс төҫ, шулай уҡ тәбиғәтте һәм тормоштоң барлыҡҡа килеүен символлаштырған йәшел төҫ ҡулланылған.
Иҫегеҙгә төшөрәбеҙ, Башҡортостанда үткәрелгән шундай уҡ конкурста республиканың атҡаҙанған матбуғат һәм киң мәғлүмәт хеҙмәткәре, Рәсәй һәм Башҡортостан Журналистар союзы ағзаһы, «Башҡортостан» гәзитенең художество мөхәррире Нәсих Хәлисовтың эше иң яҡшыһы тип табылды. Эмблемала күккә ынтылған аҡ бөркөт төшөрөлгән.


text:
Өфө районында X Республика йәш журналистар фестивале үтә
Өфө районының «Восход» ял базаһында X Республика йәш журналистар фестивале асылды.
Ике көнлөк форумда бөтә республика гәзиттәре хәбәрселәре ҡатнаша: «Бүздәк хәбәрҙәре», «Туймазинский вестник», «Белорецкий рабочий», «Яңауыл таңдары» һәм башҡалар.
Фестивалдә ҡатнашыусыларҙы Матбуғат һәм киң мәғлүмәт саралары буйынса агентлыҡ етәксеһе Борис Мелкоедов сәләмләне:
— Фестивалдең төп маҡсаты – аралашыу һәм тәжрибә уртаҡлашыу. Предприятиены ғәҙәттә кешеләр капиталына ҡарап баһалайҙар. Был рейтингтың юғары баҫҡысында иһә сеймал һәм ресурс компаниялары түгел, ә «аҡылда» төҙөлгән компаниялар. Һеҙ – капитал. Мин һеҙгә йөкмәткеле аралашыу, профессиональ яҡтан байығыуығыҙҙы теләйем.
Хәҙерге заман журналисы фотоаппарат менән ҡуллана белергә, видео төшөрөргә, интернет-технологияларына эйә булырға тейеш.
Яңы медиа һәм яңы журналистика тураһында фестивалдә ҡатнашыусыларға Воронеж дәүләт университетының журналистика факультеты деканы Владимир Тулупов һөйләне. Ул ҡағыҙ матбуғатының яҙмышы, интернет-журналистиканың үҫеше, гәзит материалдарын анализға, эксперттарҙың комментарийҙарына һәм эксклюзив биреүгә йүнәлтеү кәрәклеге тураһында һөйләне.
Шулай уҡ фестивалдә интернет-журналистикаһы, уның спецификаһы хаҡында һүҙ барҙы – фестивалдә ҡатнашыусылар менән Ufa1.ru сайтының баш мөхәррире Олег Смаков һөйләште.
Электрон гәзиттең күп форматлы версиялары менән «Туймазинский вестник»тың баш мөхәррире Гөлназ Ермохина таныштырҙы. Өфө дәүләт нефть техник университетының политология, социология һәм йәмәғәтселек менән бәйләнеш кафедраһының өлкән уҡытыусыһы Максим Яковлев «Нисек ышаныслы яҙырға?» эшлекле уйынын үткәрҙе. Тәүге фестивалдәрҙә ҡатнашыусылар «Беҙ беренсе булдыҡ» түңәрәк өҫтәле артына йыйылды.
Йома көндө, Тирә-яҡ мөхитте һаҡлау йылына арналған «Тапалмаған һуҡмаҡтар» конкурсы йомғаҡтары иғлан ителәсәк.


text:
Фото:
Рөстәм Хәмитов Президент Хакимиәтендә һәм Башҡортостан Хөкүмәтендә кадрҙарҙы алмаштырҙы
Фото:
Башҡортостан Президенты Рөстәм Хәмитов Президент Хакимиәтендә һәм БР Хөкүмәтендә кадрҙар тәғәйенләү тураһында бер нисә указға ҡул ҡуйҙы.
Башҡортостан Республикаһы Президенты Хакимиәте етәксеһе вазифаһына бығаса республика Хөкүмәте Премьер-министры урынбаҫары — БР иҡтисади үҫеш министры вазифаһын биләгән Владимир Балабанов тәғәйенләнде.
Владимир Балабанов 1968 йылда Өфөлә тыуған. Мәскәү коммерция университетын тамамлаған, Совет Армияһы сафында хеҙмәт иткән. Төрлө нефть сығарыу һәм ремонт предприятиеларында эшләй; «Уралсиб» банкында етәкселек вазифаларын биләй; «Русь-банк» ябыҡ акционерҙар йәмғиәтенең башҡарма директоры, идара рәйесе, «Росгосстрах» яуаплылығы сикләнгән йәмғиәте президенты советнигы була. 2010 йылда Хөкүмәткә эшкә күсә. Башҡортостан Республикаһының атҡаҙанған иҡтисадсыһы.
Башҡортостан Республикаһы Президенты Хакимиәте етәксеһе вазифаһын биләгән Әнәс Мәхмүтов Башҡортостан Хөкүмәте Премьер-министры урынбаҫары итеп тәғәйенләнде.
1955 йылда Өфөлә тыуған. М.В. Ломоносов исемендәге Мәскәү дәүләт университетын тамамлаған, белеме буйынса математик. Хеҙмәт эшмәкәрлеген 1979 йылда СССР Фәндәр академияһының Башҡортостан филиалында стажер-тикшеренеүсе, кесе ғилми хеҙмәткәр булып башлай. Оҙайлы ваҡыт дауамында хәрби хеҙмәттә була. Өфө хакимиәтендә хакимиәт башлығы ярҙамсыһы, төп белгес булып эшләй. 2010 йылда Башҡортостан Республикаһы Президенты Хакимиәте етәксеһе урынбаҫары, артабан Хакимиәт етәксеһе итеп тәғәйенләнә.
Йәнә бер указ менән Евгений Маврин Башҡортостан Республикаһының иҡтисади үҫеш министры итеп тәғәйенләнде.
Ул 1964 йылда Өфөлә тыуған. математик, Башҡорт дәүләт университетын, Мәскәү статистика, иҡтисад һәм информатика институтын тамамлаған. Башҡорт дәүләт университетының комсомол комитеты секретары булып эшләй, бер үк ваҡытта аспирантурала уҡый. Башҡортостандың Студенттар союзы рәйесе була. Бынан һуң төрлө вазифаларҙа, шул иҫәптән «Уралсиб» банкыһының башҡарма директоры булып эшләй. 2010 йылдан алып әлегә тиклем Башҡортостан Республикаһы иҡтисади үҫеш министры урынбаҫары, министрҙың беренсе урынбаҫары вазифаһын биләй.


text:
Башҡортостан предприятиелары «Март. Shopping. Ҡазан» күргәҙмәһендә ҡатнашыуға саҡырыла
27-31 мартта Ҡазанда II «Март. Shopping. Ҡазан» күргәҙмәһе үтә. Сара Татарстандың Сәнәғәт һәм сауҙа министрлығы, Ҡазан мэрияһы һәм ТР Еңел һәм текстиль сәнәғәт эшҡыуарҙары союзы ярҙамында ойошторола.
Башҡортостандың Сәнәғәт һәм инновацион сәйәсәт министрлығынан хәбәр итеүҙәренсә, был Волга буйы федераль округында ҙур күргәҙмәләрҙең береһе булып тора. Тауарҙарҙы Волга буйы федераль округы баҙарына сығарыу, етештереү һәм сауҙа өлкәләре араһында килешеп эш итеүҙе үҫтереү, төбәк-ара бәйләнештәрҙе нығытыу күргәҙмәнең төп маҡсаты булып тора.


text:
Фото:
Рөстәм Хәмитов республика Хөкүмәте менән тулыһынса үҙе етәкселек итәсәк
Фото:
6 августан Башҡортостан Президенты Рөстәм Хәмитов республика Хөкүмәте менән тулыһынса үҙе етәкселек итәсәк.
Төбәк башлығы бөгөн БР Хөкүмәтенең киңәйтелгән ултырышында хәбәр итеүенсә, Башҡортостан Республикаһы Хөкүмәте менән етәкселек итеүҙе ул үҙ өҫтөнә аласаҡ. Шулай итеп, Рөстәм Хәмитов Башҡортостан Президенты булараҡ республиканың башҡарма власына дөйөм етәкселек итеүҙән тыш, республика Хөкүмәте эшмәкәрлегенә лә идара итәсәк.
Башҡортостан Президенты үҙенең ҡарарын донъя иҡтисадындағы, шулай уҡ республика аппаратындағы кире күренештәр булыуы, Хөкүмәт эшмәкәрлегендә йылдамлыҡ һәм креативлыҡ булмауы менән дәлилләне. Республика Хөкүмәте заманса, компактлы, йылдам булырға тейеш, тип һыҙыҡ өҫтөнә алды ул һәм, был үҙгәрештәр Башҡортостандың дәүләт идаралығын реформалаштырыуҙың беренсе этабын билдәләй, тине.


text:
21 марттан 28-нә тиклем республикала кәбеҫтә һәм һуған арзанайған — статистика Фото: Олег Яровиков
21 марттан 28-нә тиклем республикала кәбеҫтә һәм һуған арзанайған — статистика
21 марттан 28-нә тиклем республикала кәбеҫтә һәм һуған арзанайған — статистика Фото: Олег Яровиков
ӨФӨ, 2016 йыл, 30 март. /«Башинформ» мәғлүмәт агентлығы, Олеся Серёгина/.
21 марттан 28-нә тиклем республикала аҡ күсәнле кәбеҫтә (4,9 процентҡа), башлы һуған (2,4), көнбағыш майы (1,3) арзанайған, тип хәбәр итә Башҡортостанстат.
Тауыҡ йомортҡаһына (0,7) вермишелгә, стерилләнгән һөткә, картуфҡа хаҡ бер аҙ төшкән. Һыуытылған тауыҡ ите 0,6 процентҡа, тары ярмаһы, бөртөклө ҡара сәй, сусҡа ите, арыш икмәге — 0,3, дөгө 0,1 процентҡа арзанайған.
Шул уҡ ваҡытта аш тоҙо һәм кишер (1,2 процентҡа), туңдырылған балыҡ (0,6), аҡ май, ҡарабойҙай, алма, пастеризацияланған һөт, шәкәр ҡомо (0,4), бойҙай оно, икмәк һәм булка изделиелары (0,3), һыйыр ите (0,1) ҡиммәтләнгән. Һарыҡ итенә хаҡтар үҙгәрмәгән.


text:
«Ике килгән ғүмер» фильмы халыҡ-ара спорт киноһы фестивалендә еңеү яуланы
Режиссер Вилүрә Иҫәндәүләтованың «Ике килгән ғүмер» документаль фильмы Һамарҙа үткән V халыҡ-ара спорт киноһы фестивалендә еңеү яуланы. «Башинформ» агентлығы алдан хәбәр итеүенсә, фильм «Еңеп сығыу» («Преодоление») номинацияһында иң яҡшыһы тип танылды.
Кинофестиваль приздары түбәндәге номинацияларҙа тапшырылды: «Иң яҡшы нәфис фильм», «Спорт һәм шәхес», «Спорт һәм йәмғиәт», «Еңеп сығыу», «Физик культура һәм спорт тураһында иң яҡшы телетапшырыу».
Жюри составында Халыҡ-ара спорт киноһы һәм телевидениеһы федерацияһы президенты Франко Аскани эшләне, тип хәбәр иттеләр БР Мәҙәниәт министрлығының матбуғат хеҙмәтенән. Башҡа фильмдар менән бер рәттән, Аскани үҙе менән Италияға «Башҡортостан» киностудияһы фильмын да алған. Ул әлеге документаль фильмды Миланда үтәсәк Халыҡ-ара спорт киноһы фестиваленең конкурс программаһына индерәсәк.
Һамарҙа йәмғеһе 56 документаль, телевизион һәм нәфис фильм тәҡдим ителде. Улар араһында Рәсәй, Беларусь, Болгария, Бөйөк Британия, Вьетнам, Германия, Иран, Италия, Португалия, АҠШ, Үзбәкстан, Украина һәм Франциянан видеотаҫмалар булды.


text:
Тел - милләт тотҡаһы
- Подробности
- Родительская категория: "Туған тел" клубы
- Опубликовано 28.08.2009 16:37
Тел - халыҡтың күңел көҙгөһө. Туған тел аша һәр халыҡ вәкилдәре быуындан-быуынға үҙенең ҡабатланмаҫ рухи мираҫын тапшыра килә. Тел - милләт тотҡаһы. Тел йәшәй икән, милләт тә үлемһеҙ. Ата-бабаларыбыҙ теле, халҡы өҫөн үҙен ҡорбан итергә әҙер булған бит. Ни өҫөн бөгөн килеп телебеззән оялабыҙ? Журналдың өҫөнсө һанында донъя күргән 3.Бураҡаеваның "Пама, мама... йәки хаталар ҡайҙан башлана" мәҡәләһе уйға һалды...
Ысынлап та, телебеззе ҡурҡыныс аҫтына ҡуйған маңҡортлоҡ йәшәп килә беҙҙең халыҡта. Әйтәйек, ҡала транспортында үҙ-ара башҡортса һөйләшә башлаһаң, урыҫтар аптырап ҡарайҙар. Әйтерһең дә һин бында сит планетанан килеп юлыҡҡанһың. Бәғзеләр мәзәниәтһезлектә ғәйепләй, йәиһә "бездарные башкиры" тип мыҫҡыллы һүҙҙәр ташларға ла тартынмай икән, тимәк, беҙ үҙебеҙ быға юл ҡуябыҙ түгелме? Сөнки һирәктәр генә үҙен, милләтен яҡлап ҡаршы сығасаҡ. Һүҙ йоҙроҡ төйнәү хаҡында түгел, әлбиттә. Аҡылға таянып, үз-үзеңде лайыҡлы тотоп, ғорур рәүештә урындарына ултыртырға ине ундайҙарҙы. Ә бит күптәр бындай осраҡта башҡортлоғонан оялып башын аҫҡа эйәҫәк йәки башҡа телдә тәтелдәргә тотонасаҡ. Ҡыҫҡаһы, телебеҙгә хөрмәт юҡ беҙҙә. Ике башҡорт һөйләшеп торғанда араларына урыҫ килеп ҡушылһа, шунда уҡ икеһе лә ошо телгә күҫә. Ниңә һуң ике урыҫ араһында башҡорт булғанда улар башҡортса һөйләшмәй? Башҡорт теле дәүләт теле бит!?
Ҡала урамдарында көндән-көн башҡорт телендә төрлө яҙыуҙар барлыҡҡа килә. Әммә уларҙы минән киткәнсе, эйәһенә еткәнсе һымағыраҡ ҡараш менән язалар, шикелле. Күп һанлы иҫкәртеүҙәргә ҡарамаҫтан, хаталар яһау әле лә дауам итә. Республикабыҙҙа тел белгестәре етерлек бит. һәр төрлө урам, туҡталыш исемдәрен яҙҙырғанда, ниңә уларға ярҙам һорап мөрәжәғәт итмәҫкә?!
Ә инде башҡорт телендә йүнләп һөйләшә алмаған, йә бөтөнләй белмәгән балаларҙың башҡорт филологияһы факультетына килеп эләгеүе - башҡа һыймаҫлыҡ күренеш. Бындай студенттар киләсәктә яҡшы тел белгестәре була алырҙармы икән!? Юҡ, әлбиттә. Уларҙың төп маҡсаты башҡорт теле өҫөн хеҙмәт итеү түгел, нисек тә булһа юғары белемгә эйә булыу, диплом алыу. Телдәрен вата-емерә имтихан биреп сыҡһалар шул еткән.
Берәүҙе лә милләтселеккә өндәмәйем. Әммә үҙ телебеҙгә иғтибарлыраҡ, ихтирамлыраҡ булһаҡ ине. Вәлиди һәм уның арҡазаштары башҡа халыҡтарҙы, сит телдәрҙе һанламау яҡлы булмаған, ә бары тик үҙ халҡын һаҡлау, үҫтереү өҫөн көрәшкән. Әле килеп уларҙың тырышлығына күҙ йомоп ҡарайбыҙ.
Ғаиләлә үҙ-ара аралашыуҙа, ҡала урамдарын биҙәгән яҙыуҙарҙа ғына сағылмай бындай ғәмһеҙлек. Эстрадабыҙ күгенә күҙ һалһаҡ та хәлдәр маҡтанырлыҡ түгел. Үҙ моңобоҙ, үҙ мәҙәниәтебеҙ була тороп, көнсығыш йоғонтоһона бирелгәнбеҙ. Һуҡырҙарса сит ил моңдарына табынабыҙ. Йыр һүҙҙәренең мәғәнәһе тураһында әйтеп тораһы ла түгел. Йырҙарыбыҙ ҡолаҡҡа ятышһыҙ һүҙҙәр, тузға яҙмаған һөйләмдәр менән сыбарланған. Ритм менән рифма күптән ял итә. Бындай күренештәр башҡорт телен шул тиклем йәмһезләүен аңлаһа ине йырсыларыбыҙ.
Беҙ - башҡорт балалары. Быуындан-быуынға күсеп килгән тарихыбыҙ, мәҙәниәтебеҙ, моңобоҙ бар. Милләтебеҙгә, телебеҙгә битараф булмаһаҡ ине. Киләсәк беҙҙең ҡулда. Саф башҡорт телендә һөйләшкән ул һәм ҡыҙҙар үҫтерәйек.
Нәркәс АЛСЫНБАЕВА, БДУ студенты.
"Шонҡар" журналы, 8/2009


text:
Башҡортостандың Ҡыҙыл китабына һирәк осраусы 114 төр йәнлек индереләсәк
ӨФӨ, 2014 йыл, 24 декабрь. /«Башинформ» мәғлүмәт агентлығы, Гөлфиә Акулова/.
Ҡыҙыл китаптың яңы баҫмаһына индереү өсөн һирәк осраусы һәм юғалыу ҡурҡынысы аҫтында булған хайуандар исемлеге раҫланды, тип хәбәр иттеләр Башҡортостан Республикаһының Тәбиғәттән файҙаланыу һәм экология министрлығынан.
Башҡортостанда 114 төр хайуан закон буйынса яҡланасаҡ. Фәнни мәғлүмәттәргә ярашлы, республикала 15 төр йәнлек һәм ҡошҡа юғалыу ҡурҡынысы янай. Атап әйткәндә, Европа шәшкеһе, мәрйенгүҙ, аҡ ағуна, ялан тәгәрлеге, туғаҙаҡ, ҡара ҡауҙы, бөркөт, ялан торомтайы, ҡыҙылбалыҡ, йофар.
Яңы баҫманан 23 төр хайуан төрө сығарылған, улар араһында һоро ҡаҙ, ышылдаҡ аҡҡош, шоңҡар, һыуыр, һоро торна бар. Белгестәр уларҙың иҫәбенең әлеге ваҡытта тотороҡланыуын тәбиғи сәбәптәрҙең тәьҫире һәм популяцияларҙы һаҡлау буйынса ҡабул ителгән сараларҙың һөҙөмтәлелеге менән аңлата.
Википедия мәғлүмәттәре буйынса, дүрт быуат эсендә Башҡортостан биләмәһенән 10 төр хайуан — тарпан, төньяҡ боланы, сайғаҡ, ҡоно, кеш, ҡара гриф, туғаҙаҡ, берғаҙан, аҡбалыҡ юҡҡа сыҡҡан. Башҡортостан Республикаһының Тәбиғәттән файҙаланыу һәм экология министрлығы йәнлектәр һәм үҫемлектәр исемлеген даими рәүештә асыҡлай һәм тулыландыра, Ҡыҙыл китапты яңынан сығарыуҙы һәм уның интернет-баҫмаларын яңыртыуҙы ғәмәлгә ашыра. Ҡыҙыл китаптың «Хайуандар» томы тәүге тапҡыр республикала 2004 йылда нәшер ителде.


text:
Әбйәлил мәктәбенә Рамазан Өмөтбаевтың исеме бирелде
Әбйәлил районының Әлмөхәмәт ауылы дөйөм белем биреү мәктәбенә Башҡортостандың күренекле дәүләт һәм йәмәғәт эшмәкәре, башҡорт яҙыусыһы һәм публицисы Рамазан Өмөтбаевтың исеме бирелде.
Рамазан Ғимран улы Өмөтбаев 1924 йылда Әбйәлил районының Әлмөхәмәт ауылында тыуған. Уның ҡаҙаныштары күп кенә хәрби һәм хеҙмәт наградалары —Ленин, "Почет Билдәһе", I һәм II дәрәжә Ватан һуғышы ордендары, БАССР Юғары Советы Почет Грамоталары, бик күп миҙалдар менән билдәләнгән. Рәсәй Президенты Указы менән 1994 йылда уға "Рәсәй Федерацияһының атҡаҙанған мәҙәниәт хеҙмәткәре" тигән хөрмәтле исем бирелә. Ул РСФСР-ҙың мәғариф отличнигы булды, 4 — 9 саҡырылыш БАССР Юғары Советы депутаты, уның Президиумы ағзаһы итеп һайланды.


text:
Көҙгө ауыл хужалығы йәрминкәләре башлана
12 сентябрҙә Башҡортостанда көҙгө ауыл хужалығы йәрминкәләре миҙгеле асыла. Атап әйткәндә, алдағы ял көндәрендә аграрийҙар Бәләбәй, Стәрлетамаҡ һәм Октябрьский халҡына үҙ продукцияларын тәҡдим итәсәк.
Өфөлә традицион ауыл хужалығы йәрминкәләре 19 сентябрҙә башлана. Республиканың ауыл райондары киләсәк урындар билдәләнгән. БР Ауыл хужалығы министрлығы матбуғат хеҙмәтенән хәбәр итеүҙәренсә, Өфөнөң һәр районына 7-15 райондан ылауҙар киләсәк.
Йәрминкә үткәреү урындары билдәле. Дим районында был "Алтын" сауҙа комплексы алдындағы майҙан, Калининда — Баландин бульварындағы 15-се магазин алдындағы, "Ауыл хужалығы йәрминкәһе" баҙары һәм "Шаҡша" баҙары эргәһендәге майҙандар. Киров районында йәрминкәләр "Аврора" кинотеатры алдындағы һәм Пушкин урамы менән Ғафури урамы сатындағы майҙандарҙа үтәсәк. Ленин районында һатып алыусыларҙы Киров урамы башындағы һәм "Заречный" баҙары эргәһендәге майҙандарҙа көтәсәктәр, Совет районында — "Юбилей" Мәҙәниәт һарайы алдындағы майҙанда. Октябрь районы халҡын дүрт йәрминкә майҙаны ҡаршылаясаҡ — Спорт һарайы, "Башҡортостан" сауҙа үҙәге алдында, Рыльский урамында һәм Зорге урамындағы 44-се йорт эргәһендә. Орджоникидзе районында ауыл хужалығы продукттары етештереүселәр Орджоникидзе исемендәге майҙанда, "Йүрүҙән" сауҙа үҙәге алдында, Еңеү урамында — Ҡулса һәм Калинин урамдары араһында, Тыныслыҡ һәм Новочеркасск урамдары сатында, "Урал" сауҙа-сервис комплексы һәм "Тирәктәр" сауҙа йорто эргәһендә урын аласаҡ.
Йәрминкәләр 29 ноябргә тиклем дауам итәсәк. Унан һуң Яңы йыл алды йәрминкәләре — 12 һәм 27 декабрҙә — планлаштырылған.


text:
Өфөлә ШОС һәм БРИКС илдәренең финанс форумы үтә
Иҫегеҙгә төшөрәбеҙ, БРИКС илдәренең үҙәк банктары үҙ-ара ярҙам тураһындағы килешеүгә ҡул ҡуйҙы. Документҡа ярашлы, Бразилия, Рәсәй, Һиндостан, Ҡытай һәм ЮАР БРИКС илдәренең валюта резервын булдыра. Ул 100 миллиард доллар самаһы. Ошо минуттарҙа Өфөлә БРИКС илдәренең эшлекле советында яңы банктың эшмәкәрлек өҫтөнлөктәре һәм валюта резервтары пулы тураһындағы мәсьәлә буйынса фекер алышыуҙар бара. БРИКС илдәренең эшлекле советы Көньяҡ Африка республикаһының Дурбан ҡалаһында үткән саммитта ойошторолғайны.


text:
Лиссабон
Лиссабо́н (порт. Lisboa, /liʒ'boɐ/, лат. Olisipo) — Португалияның башҡалаhы, иң ҙур ҡалаһы һәм төп порты. Лиссабон Европа континентының көнбайышында, Пиреней ярымутрауының көньяк-көнбайыш ярында урынлашҡан. Бында 564 меңдән ашыу кеше йәшәй. Халыктың күпселеген (97%) португалдар тәшкил итә.
Лиссабон 20 быуат тарихы менән бай. Археологик ҡаҙыныуҙар нәтижәһендә бында 1200 йылда (б. э. т.) финикийҙар йәшәгәне асыҡлана.
Туғандаш ҡалалар[үҙгәртергә | вики-тексты үҙгәртергә]
- Афиндар (грек. Aθήva), Греция
- Белу-Оризонти (порт. Belo Horizonte), Бразилия
- Ҡәһир (ғәр. القاهرة), Мысыр
- Монреаль (франц. Montréal, ингл. Montreal), Канада